EURÓPSKA KOMISIA V Bruseli16. 11. 2016 COM(2016) 731 final 2016/0357(COD) Návrh NARIADENIE EURÓPSKEHO PARLAMENTU A RADY, ktorým sa zriaďuje európsky systém pre cestovné informácie a povolenia (ETIAS) a ktorým sa menia nariadenia (EÚ) č. 515/2014, (EÚ) 2016/399, (EÚ) 2016/794 a (EÚ) 2016/1624



DÔVODOVÁ SPRÁVA 1.KONTEXT NÁVRHU Súvislosti Našou hlavnou prioritou je zaistiť bezpečnosť občanov v otvorenej Európe. V dôsledku tlakov spôsobených migračnou a utečeneckou krízou, ako aj sériou teroristických útokov boli rámce EÚ v oblasti migrácie a bezpečnosti podrobené náročným skúškam. Občania EÚ očakávajú, že vonkajšie hranice schengenského priestoru budú účinne riadené tak, aby sa predchádzalo neregulárnej migrácii a zaistila sa väčšia vnútorná bezpečnosť. Účinnosť riadenia vonkajších hraníc je základným predpokladom voľného pohybu v rámci schengenského priestoru a uľahčenia prekračovania vonkajších hraníc EÚ vo svete mobility. Každý rok zaznamenáme približne 400 miliónov prekročení schengenských hraníc občanmi EÚ a 200 miliónov prekročení hraníc štátnymi príslušníkmi krajín mimo EÚ. V súčasnosti môže výhody bezvízového cestovania do Európskej únie využívať približne 1,4 miliardy ľudí z takmer 60 krajín na celom svete. EÚ je preto v priemyselnom svete najobľúbenejšou destináciou, čo je vďaka zásade reciprocity prospešné aj pre občanov EÚ, ktorí môžu do zahraničia jednoduchšie cestovať bez víz. Počet štátnych príslušníkov tretích krajín, ktorí môžu do krajín Schengenu cestovať bez víz, bude aj naďalej narastať, pričom sa očakáva, že do roku 2020 vzrastie počet štátnych príslušníkov tretích krajín oslobodených od vízovej povinnosti, ktorí prekračujú schengenské hranice, o viac ako 30 %, teda z 30 miliónov v roku 2014 na 39 miliónov v roku 2020. Z týchto údajov vyplýva, že je potrebné zaviesť systém, ktorý bude schopný dosiahnuť podobné ciele ako vízový režim, teda posúdiť a riadiť prípadné riziká vo vzťahu k neregulárnej migrácii a bezpečnosti, ktoré predstavujú štátni príslušníci tretích krajín cestujúci do EÚ, ale jednoduchším spôsobom, ktorý bude pre cestujúcich menej náročný, v súlade s cieľmi politiky EÚ v oblasti liberalizácie vízového režimu. Komisia vo svojom oznámení zo 14. septembra 2016 s názvom „Posilnenie bezpečnosti vo svete mobility: lepšia výmena informácií v boji proti terorizmu a lepšie chránené vonkajšie hranice“ potvrdila, že je potrebné dosiahnuť správnu rovnováhu medzi zabezpečením mobility a posilnením bezpečnosti a zároveň uľahčiť legálny vstup do schengenského priestoru bez potreby víz. Liberalizácia vízového režimu sa ukázala byť dôležitým nástrojom pri rozvíjaní partnerstiev s tretími krajinami, okrem iného aj ako prostriedok na zabezpečenie účinných systémov návratu a readmisie, a na zvýšenie príťažlivosti EÚ pre podnikanie a cestovný ruch. Na rozdiel od prípadu štátnych príslušníkov tretích krajín, ktorí podliehajú vízovej povinnosti, v prípade štátnych príslušníkov tretích krajín, ktorí sú od tejto povinnosti oslobodení, majú orgány presadzovania práva pred príchodom týchto osôb na schengenské hranice len málo informácií o rizikách, ktoré môžu predstavovať. Doplnenie tejto chýbajúcej vrstvy informácií a posudzovania rizík v súvislosti s cestujúcimi oslobodenými od vízovej povinnosti by prinieslo významnú pridanú hodnotu k existujúcim opatreniam na zachovanie a posilnenie bezpečnosti schengenského priestoru a umožnilo by cestujúcim oslobodeným od vízovej povinnosti naplno využívať výhody bezvízového režimu. Myšlienka zabezpečenia účinného a integrovaného riadenia vonkajších hraníc na základe nových technológií s využitím plného potenciálu interoperability bola uvedená v oznámení s názvom „Silnejšie a inteligentnejšie systémy pre hranice a bezpečnosť“ a uplatnená v revidovanom legislatívnom návrhu týkajúcom sa systému vstup/výstup EÚ (EES) . Cieľom návrhu systému vstup/výstup je modernizovať zhromažďovanie a evidenciu vstupných a výstupných záznamov občanov krajín mimo EÚ, ktorí prekračujú vonkajšie hranice EÚ. Komisia súčasne začala realizovať štúdiu uskutočniteľnosti týkajúcu sa zriadenia európskeho systému pre cestovné informácie a povolenia (ETIAS). Systém ETIAS by zhromažďoval informácie od štátnych príslušníkov tretích krajín oslobodených od vízovej povinnosti a zabezpečoval by interoperabilitu, pokiaľ ide o informačnú a technologickú infraštruktúru, so systémom vstup/výstup a ďalšími informačnými systémami EÚ. V záujme zabezpečenia maximálnej interoperability a spoločného využívania zdrojov by vývoj a realizácia systému vstup/výstup a systému ETIAS mali prebiehať spoločne a súbežne. Význam rýchleho navrhnutia európskeho systému pre cestovné informácie a povolenia zdôraznil predseda Komisie Juncker v septembrovej správe o stave Únie a Komisia oznámila, že legislatívny návrh na zriadenie tohto systému bude prijatý do novembra 2016. V tejto súvislosti a v nadväznosti na zmienku o systéme ETIAS v bratislavskom pláne Európska rada v októbri 2016 vyzvala Komisiu, aby predložila návrh na vytvorenie systému ETIAS, zdôrazňujúc potrebu „ umožniť vopred vykonávať bezpečnostné kontroly cestujúcich, na ktorých sa nevzťahuje vízová povinnosť, a v prípade potreby im odoprieť vstup“. Odôvodnenie vytvorenia systému ETIAS Systém ETIAS bude automatizovaný systém vytvorený na účely identifikácie akýchkoľvek rizík spojených s osobami oslobodenými od vízovej povinnosti, ktoré cestujú do schengenského priestoru. Podobné systémy už používajú krajiny ako USA, Kanada a Austrália, ktoré ich považujú za podstatnú súčasť svojich bezpečnostných rámcov – tieto systémy sú už preto známe mnohým Európanom. Systém ETIAS bude zhromažďovať informácie o týchto cestujúcich pred tým, než sa vydajú na cestu, na účely predbežného spracovania týchto informácií. Cestujúci budú mať vďaka tomu istotu, že budú môcť hranice prekročiť bez problémov. Posilňovanie integrovaného riadenia hraníc a zvyšovanie vnútornej bezpečnosti V súčasnosti nie sú informácie o osobách oslobodených od vízovej povinnosti, ktoré prichádzajú na schengenské vonkajšie hranice, k dispozícii skôr, ako tam dané osoby prídu. Z hľadiska migrácie aj z hľadiska bezpečnosti je jednoznačne potrebné uskutočňovať predbežné kontroly s cieľom identifikovať akékoľvek riziká spojené osobami oslobodenými od vízovej povinnosti, ktoré cestujú do schengenského priestoru. Príslušníci pohraničnej stráže na vonkajších hraniciach schengenského priestoru musia v súčasnosti prijímať rozhodnutia bez toho, aby mohli vychádzať z predchádzajúceho posúdenia. V roku 2014 bol na vonkajších hraniciach EÚ-28 odopretý vstup približne 286 000 štátnych príslušníkov tretích krajín. K väčšine prípadov došlo na vonkajších pozemných hraniciach (81 %), po ktorých nasledovali prípady odopretia vstupu na vzdušných hraniciach (16 %). V približne jednej pätine z týchto prípadov bola dôvodom absencia platného víza, no väčšina prípadov sa týkala negatívneho posúdenia rizika vo vzťahu k migrácii a/alebo bezpečnosti, ktoré daný štátny príslušník tretej krajiny predstavoval. Posúdenia rizík uskutočnené Europolom a európskou pohraničnou a pobrežnou strážou potvrdzujú existenciu týchto rizík, a to tak vo vzťahu k neregulárnej migrácii, ako aj bezpečnosti. Kľúčovou úlohou systému ETIAS by preto bola kontrola informácií, ktoré štátni príslušníci tretích krajín oslobodení od vízovej povinnosti predložia pred svojím príchodom na vonkajšie hranice EÚ prostredníctvom elektronickej žiadosti, s cieľom zistiť, či predstavujú určité riziká vo vzťahu k neregulárnej migrácii, bezpečnosti alebo verejnému zdraviu. Pritom by sa každá žiadosť predložená prostredníctvom webového sídla alebo mobilnej aplikácie automaticky porovnala s údajmi v iných informačných systémoch EÚ, osobitným kontrolným zoznamom systému ETIAS a jasne vymedzenými pravidlami preverovania. Na základe tohto preskúmania by bolo možné určiť, že neexistujú žiadne konkrétne skutočnosti ani opodstatnené dôvody, ktoré by bránili udeleniu cestovného povolenia. Zriadením systému ETIAS by európska pohraničná a pobrežná stráž získala mandát zabezpečiť prostredníctvom centrálnej jednotky ETIAS riadenie centrálneho systému ETIAS, ktorý bude prepojený s vnútroštátnymi infraštruktúrami pohraničnej stráže a integrovaný do týchto štruktúr. Žiadosti, ktoré boli pri automatickom spracovaní zamietnuté, by sa preniesli centrálnej jednotke ETIAS v rámci európskej pohraničnej a pobrežnej stráže, ktorá by rýchlo overila správnosť poskytnutých informácií a identifikovaných zápisov. Žiadosti, v súvislosti s ktorými sa zistí existencia zápisu alebo pozitívna lustrácia budú postúpené zodpovednému členskému štátu, resp. členským štátom. Informačný systém ETIAS by vyvinula Agentúra na prevádzkové riadenie rozsiahlych informačných systémov v priestore slobody, bezpečnosti a spravodlivosti (eu-LISA), ktorá by zabezpečila aj jeho technickú správu. Europol by bol nápomocný, pokiaľ ide o bezpečnostné hľadiská. Požadovaním platného cestovného povolenia pre všetkých štátnych príslušníkov tretích krajín oslobodených od vízovej povinnosti bez ohľadu spôsob, akým cestujú, alebo miesto ich vstupu EÚ zabezpečí, aby boli všetky osoby cestujúce do EÚ pred svojím príchodom skontrolované a aby súčasne bolo plne rešpektované ich právo na bezvízový styk. Tento systém má však mimoriadny význam vo vzťahu k pozemným hraniciam, keďže v súvislosti so štátnymi príslušníkmi tretích krajín, ktorí sú oslobodení od vízovej povinnosti a cestujú po zemi (peši, autom, autobusom, nákladným autom, vlakom) nie sú k dispozícii vopred poskytované informácie o cestujúcich (Advance Passenger Information – API) ani osobné záznamy o cestujúcich (PNR), ako je to v prípade leteckej a/alebo námornej dopravy. Systémom ETIAS sa preto posilní vnútorná bezpečnosť EÚ dvoma spôsobmi: po prvé, prostredníctvom identifikácie osôb, ktoré predstavujú riziko vo vzťahu k bezpečnosti, ešte predtým, než sa dostanú na schengenské vonkajšie hranice, a po druhé, sprístupnením informácií vnútroštátnym orgánom presadzovania práva a Europolu, ak to bude v konkrétnom prípade potrebné na účely predchádzania teroristickým trestným činom alebo iným závažným trestným činom, ich odhaľovania alebo vyšetrovania. Zjednodušenie cestovania

Systém ETIAS takisto uľahčí prekračovanie vonkajších schengenských hraníc štátnymi príslušníkmi tretích krajín, ktorí sú oslobodení od vízovej povinnosti. Povolenie zo systému ETIAS by sa získalo prostredníctvom postupu podávania žiadosti, ktorý by bol jednoduchý, lacný, rýchly a vo veľkej väčšine prípadov by si nevyžadoval vykonanie žiadnych ďalších krokov. Podľa skúseností z iných krajín s podobnými systémami cestovných povolení (USA, Kanada, Austrália) by výsledkom (odhadom) 95 % alebo viac žiadostí bola kladná odpoveď, ktorá by sa žiadateľom oznámila v priebehu niekoľkých minút. Odtlačky prstov ani iné biometrické údaje by sa nezhromažďovali. Povolenie by bolo platné počas piatich rokov a pre viacnásobné cesty, pričom poplatok za podanie žiadosti by bol len 5 EUR. Štátni príslušníci tretích krajín, ktorí sú oslobodení od vízovej povinnosti a smerujú do schengenského priestoru, by mali vďaka povoleniu získanému pred cestou istotu. Po získaní cestovného povolenia by žiadatelia mali spoľahlivú predbežnú informáciu tom, že môžu vstúpiť do schengenského priestoru. V porovnaní so súčasným stavom ide o významné zlepšenie pre cestujúcich. Aj keď konečné rozhodnutie o povolení vstupu do schengenského priestoru bude v súlade s Kódexom schengenských hraníc naďalej na príslušníkoch pohraničnej stráže na vonkajších hraniciach, systém ETIAS výrazne zníži počet prípadov odopretia vstupu na hraničných priechodoch. Príslušníci pohraničnej stráže budú môcť zistiť, či osoba, ktorá pred nimi stojí, získala pred príchodom na hranicu cestovné povolenie alebo nie. Systém ETIAS týmto spôsobom zníži aj náklady dopravcov spojené s navracaním cestujúcich z námorných a vzdušných hraníc. Osoby, ktorým nebolo udelené cestovné povolenie, nebudú plytvať časom a peniazmi na cestu do schengenského priestoru. Voči takýmto rozhodnutiam sa bude možné odvolať v členskom štáte, ktorý dané rozhodnutie prijal, pričom nebude potrebné začať zdĺhavý a nákladný postup podávania žiadosti o víza, ako je to v prípade podobných systémov cestovných povolení. Hlavné prvky systému ETIAS Vymedzenie Navrhovaný európsky systém pre cestovné informácie a povolenia (ETIAS) bude systémom EÚ, ktorý budú využívať štátni príslušníci tretích krajín oslobodení od vízovej povinnosti pri prekračovaní vonkajších hraníc. Umožnil by určiť, či by prítomnosť týchto osôb na území členských štátov predstavovala riziko vo vzťahu k neregulárnej migrácii, bezpečnosti alebo verejnému zdraviu. Na tento účel by sa ako nová podmienka vstupu do schengenského priestoru zaviedla povinnosť získať cestovné povolenie, pričom pri absencii platného cestovného povolenia zo systému ETIAS by bol danej osobe odopretý vstup do schengenského priestoru. Navyše, dopravcovia by v relevantných prípadoch museli skontrolovať, či ich cestujúci majú platné cestovné povolenie zo systému ETIAS, a to ešte pred tým, než by im dovolili nastúpiť do svojich dopravných prostriedkov smerujúcich do krajiny patriacej k schengenskému priestoru. Platné cestovné povolenie by bolo pre cestujúcich spoľahlivou známkou toho, že vďaka posúdeniu rizík uskutočnenému pred príchodom na hraničný priechod na schengenských hraniciach sú a priori oprávnení na vstup do schengenského priestoru. Príslušníci pohraničnej stráže by naďalej vykonávali hraničné kontroly podľa Kódexu schengenských hraníc a prijímali konečné rozhodnutia o povolení, resp. odopretí vstupu. Systém ETIAS by sa skladal z informačného systému ETIAS, centrálnej jednotky ETIAS a národných jednotiek ETIAS. Informačný systém ETIAS by pozostával z centrálneho systému na spracovanie žiadostí; jednotného národného rozhrania v každom členskom štáte založeného na rovnakých technických špecifikáciách pre všetky členské štáty, ktorým sa ich vnútroštátne pohraničné infraštruktúry budú pripájať k centrálnemu systému; zabezpečenej komunikačnej infraštruktúry medzi centrálnym systémom a jednotnými národnými rozhraniami; verejného webového sídla a mobilnej aplikácie pre mobilné zariadenia; služby elektronickej pošty; služby zabezpečeného používateľského konta, prostredníctvom ktorej žiadatelia budú môcť poskytnúť ďalšie informácie a/alebo dokumenty, ak sa to bude považovať za potrebné; brány pre dopravcov; webovej služby umožňujúcej komunikáciu medzi centrálnym systémom a externými zainteresovanými stranami a softvéru umožňujúceho centrálnej jednotke ETIAS a národným jednotkám ETIAS, aby spracovávali žiadosti. V rámci informačného systému ETIAS sa v maximálnej možnej a technicky uskutočniteľnej miere opätovne použijú hardvérové a softvérové komponenty systému vstup/výstup a jeho komunikačnej infraštruktúry. Zároveň sa zaistí interoperabilita s ostatnými informačnými systémami, v ktorých bude systém ETIAS vyhľadávať, ako je VIS, údaje Europolu, Schengenský informačný systém (SIS), systém Eurodac a Európsky informačný systém registrov trestov (ECRIS). Centrálna jednotka ETIAS bude zriadená v rámci európskej pohraničnej a pobrežnej stráže, pričom bude súčasťou jej právneho a politického rámca. Centrálna jednotka bude fungovať 24 hodín denne 7 dní v týždni, pričom bude mať štyri hlavné úlohy: 1. zabezpečiť, aby údaje uložené v súboroch žiadostí a údaje zaznamenané v informačnom systéme ETIAS boli správne a aktuálne, 2. v prípade potreby overovať žiadosti o cestovné povolenia s cieľom vylúčiť akúkoľvek pochybnosť o totožnosti žiadateľa v prípade, že sa počas automatizovaného procesu dospelo k pozitívnej lustrácii, 3. vymedzovať, testovať, zavádzať, vyhodnocovať a meniť špecifické ukazovatele rizika v rámci pravidiel preverovania systému ETIAS po konzultácii s preverovacím výborom systému ETIAS a 4. uskutočňovať pravidelné audity týkajúce sa správy žiadostí a implementácie pravidiel preverovania v rámci systému ETIAS, predovšetkým pokiaľ ide o ich vplyv na základné práva a najmä so zreteľom na právo na ochranu súkromia a ochranu údajov. Národné jednotky ETIAS sa zriadia v každom členskom štáte, pričom ich hlavnou úlohou bude posudzovanie rizika a rozhodovanie o žiadostiach o cestovné povolenia, ktoré boli v rámci automatického procesu podávania žiadostí zamietnuté. Museli by mať k dispozícii dostatočné zdroje, aby boli schopné plniť svoje úlohy 24 hodín denne 7 dní v týždni. V prípade potreby by sa radili s ostatnými národnými jednotkami a Europolom a vydávali by stanoviská, keď ich o ne požiadajú iné členské štáty. Pôsobili by aj ako národné centrálne prístupové body, pokiaľ ide o žiadosti o prístup k údajom v systéme ETIAS pre orgány presadzovania práva na účely predchádzania teroristickým trestným činom alebo iným závažným trestným činom, ktoré patria do ich právomoci, ako aj odhaľovania a vyšetrovania týchto činov. V rámci európskej pohraničnej a pobrežnej stráže by sa takisto zriadil preverovací výbor systému ETIAS s poradnou funkciou. Bol by zložený zo zástupcov každej národnej jednotky ETIAS a Europolu, pričom y bol konzultovaný v súvislosti s vymedzením, hodnotením a revíziou ukazovateľov rizika, ako aj s implementáciou kontrolného zoznamu systému ETIAS. Rozsah pôsobnosti Systém ETIAS sa bude vzťahovať na štátnych príslušníkov tretích krajín oslobodených od vízovej povinnosti vrátane, pokiaľ ide o preverovanie rizík vo vzťahu k bezpečnosti a verejnému zdraviu, rodinných príslušníkov občanov Európskej únie a štátnych príslušníkov tretích krajín požívajúcich právo na voľný pohyb, ak nie sú držiteľmi pobytového preukazu. Systém ETIAS sa nebude vzťahovať na: držiteľov dlhodobých víz, držiteľov povolenia na malý pohraničný styk, občanov miništátov v schengenskom priestore, držiteľov diplomatických pasov a členov posádok lodí alebo lietadiel počas vykonávania služby, štátnych príslušníkov tretích krajín, ktorí sú rodinnými príslušníkmi občana EÚ alebo štátneho príslušníka tretieho štátu, ktorý požíva právo na voľný pohyb podľa právnych predpisov Únie a je držiteľom platného pobytového preukazu, ani osoby, ktorým bolo priznané postavenie utečenca, osoby bez štátnej príslušnosti a iné osoby, ktoré majú bydlisko v jednom z členských štátov a sú držiteľmi cestovného dokladu vydaného týmto členským štátom. Systém ETIAS sa nevzťahuje na občanov EÚ. Štátni príslušníci tretích krajín, ktorí majú viacnásobnú štátnu príslušnosť, vrátane štátnej príslušnosti členského štátu EÚ, musia preto na vstup do schengenského priestoru použiť pas vydaný členským štátom EÚ. Držitelia povolenia na malý pohraničný styk sú vylúčení z rozsahu pôsobnosti nariadenia o systéme ETIAS dovtedy, kým nebude dôkladne posúdené riziko vo vzťahu k bezpečnosti spojené s touto kategóriou osôb v súlade s nariadením (ES) č. 1931/2006, ktorým sa ustanovujú pravidlá malého pohraničného styku na vonkajších pozemných hraniciach členských štátov a ktorým sa menia a dopĺňajú ustanovenia Schengenského dohovoru. Európska komisia preskúma, či je potrebné zmeniť nariadenie (ES) č. 1931/2006, aby sa zabezpečilo, že podmienky na vydanie povolenia na malý pohraničný styk zaručujú primerané posúdenie rizík vo vzťahu k bezpečnosti, bez toho, aby boli akýmkoľvek spôsobom dotknuté uľahčenia, ktoré držiteľom povolenia na malý pohraničný styk poskytuje nariadenie (ES) č. 1931/2006 a Kódex schengenských hraníc. Európska komisia takisto preskúma bezpečnostné prvky samotného povolenia. Postup podávania žiadostí o cestovné povolenie a vydávania cestovných povolení

V legislatívnom návrhu sa podrobne stanovujú praktické kroky a postup vydania alebo zamietnutia cestovného povolenia. Na nasledujúcom obrázku je uvedený prehľad postupu z pohľadu štátneho príslušníka tretej krajiny oslobodeného od vízovej povinnosti. Obrázok 1: Cesta so systémom ETIAS Podanie elektronickej žiadosti Pred plánovanou cestou žiadateľ vytvorí elektronickú žiadosť prostredníctvom na to určeného webového sídla alebo mobilnej aplikácie. Pri vypĺňaní žiadosti bude musieť každý žiadateľ poskytnúť tieto údaje: –priezvisko, meno (mená), rodné priezvisko, zvyčajne používané meno (mená), dátum narodenia, miesto narodenia, krajina narodenia, pohlavie, súčasná štátna príslušnosť, meno (mená) rodičov žiadateľa, domáca adresa, –cestovný doklad, –prípadne akákoľvek iná štátna príslušnosť, –informácie o trvalom pobyte, –e-mailová adresa a telefónne číslo, –členský štát prvého plánovaného vstupu, –údaje o vzdelaní a súčasnom zamestnaní, –odpovede na súbor doplňujúcich otázok v rámci systému ETIAS (pokiaľ ide o choroby, ktoré môžu prepuknúť do epidémie, alebo iné infekčné alebo nákazlivé parazitické choroby, záznamy v registri trestov, prítomnosť vo vojnových oblastiach, akékoľvek predchádzajúce rozhodnutie o návrate na hranice alebo príkaz na opustenie územia členského štátu EÚ), –ak je žiadateľom maloletá osoba, totožnosť osoby zodpovednej za maloletú osobu, –ak žiadosť podáva iná osoba ako žiadateľ, totožnosť danej osoby a spoločnosť, ktorú zastupuje (ak je to relevantné), –v prípade rodinných príslušníkov občanov EÚ/štátnych príslušníkov tretích krajín, ktorí využívajú právo na voľný pohyb bez pobytových preukazov: ich postavenie rodinného príslušníka; údaje o totožnosti rodinného príslušníka, s ktorým má žiadateľ pokrvný príbuzenský vzťah; ich príbuzenský vzťah. Vypĺňanie prihlášky online by v zásade nemalo trvať dlhšie ako 10 minút. K odpovediam na položené otázky by okrem platného cestovného pasu neboli potrebné žiadne iné dokumenty. Systém ETIAS by akceptoval žiadosti podané v mene žiadateľa v situáciách, keď štátni príslušníci tretích krajín, ktorí sú oslobodení od vízovej povinnosti, nemôžu vytvoriť žiadosť sami (napríklad vzhľadom na vek, úroveň gramotnosti, prístup k informačným technológiám alebo neschopnosť ich používania). V takýchto prípadoch môže žiadosť podať tretia osoba, za predpokladu, že totožnosť tejto osoby je uvedená v žiadosti. Žiadatelia, ktorí majú v úmysle pricestovať zďaleka si zvyčajne kúpia lístok cez internet alebo prostredníctvom cestovnej agentúry. V rámci oboch možností sa využívajú informačné technológie. Žiadateľ bude mať teda priamy prístup k požadovanej technológií na podanie žiadosti v rámci systému ETIAS alebo bude mať možnosť požiadať cestovnú agentúru, aby podala žiadosť v jeho mene.

Platba poplatku Po dokončení žiadosti budú musieť všetci žiadatelia vo veku nad 18 rokov zaplatiť poplatok vo výške 5 EUR za jednu žiadosť. Pôjde o elektronickú platbu v eurách s použitím kreditnej karty alebo iných platobných metód. Dostupné platobné metódy môžu byť spresnené neskôr, aby bolo možné zahrnúť ďalšie a moderné spôsoby platby s ohľadom na technologický vývoj a ich dostupnosť, aby sa nevytvárali prekážky pre štátnych príslušníkov tretích krajín oslobodených od vízovej povinnosti, ktorí pri podávaní žiadosti o povolenie v systéme ETIAS nemusia mať prístup k určitým spôsobom platby. Platba by sa uskutočňovala prostredníctvom banky alebo finančného sprostredkovateľa. Údaje požadované na dokončenie platby by sa poskytli len spoločnosti spravujúcej danú finančnú transakciu a nespracovávali by sa v systéme ETIAS v súvislosti so žiadosťou. Po prijatí platby sa žiadosť automaticky vloží do systému ETIAS. Spracovanie žiadosti Postup posudzovania žiadosti a rozhodovania o nej by sa začal okamžite po potvrdení zaplatenia poplatku. Žiadosť by sa spracovala automaticky. V prípade potreby by žiadosť manuálne spracovala centrálna jednotka ETIAS a národná jednotka, resp. národné jednotky ETIAS. Krok 1 – automatizované spracovanie V rámci tohto automatizovaného kroku sa budú spracovávať údaje týkajúce sa totožnosti, cestovného dokladu, ako aj odpovedí na doplňujúce otázky. Centrálny systém začne v priebehu niekoľkých minút uskutočňovať plne automatizovanú krížovú kontrolu informácií poskytnutých žiadateľom v iných informačných systémoch, s kontrolným zoznamom vytvoreným v systéme ETIAS a s jasne vymedzenými pravidlami preverovania v rámci systému ETIAS. Obrázok 2: Automatizované spracovávanie žiadosti Cieľom tohto automatizovaného procesu je zaistiť, že: –neexistuje žiadne iné platné cestovné povolenie, že údaje o cestovnom doklade poskytnuté v žiadosti nezodpovedajú žiadnej inej žiadosti o cestovné povolenie, ktorá by zahŕňala odlišné údaje o totožnosti, a že žiadateľ alebo súvisiaci cestovný doklad nie sú totožní so žiadateľom alebo cestovným dokladom uvedeným v zamietnutej, odvolanej alebo zrušenej žiadosti o cestovné povolenie (ETIAS), –žiadateľ nie je predmetom zápisu na účely odopretia vstupu (SIS) a/ani cestovný doklad použitý na účely žiadosti nezodpovedá cestovnému dokladu, ktorý bol nahlásený ako stratený, odcudzený alebo neplatný (SIS a databáza SLTD Interpolu), –žiadateľ nie je predmetom zápisu na základe európskeho zatýkacieho rozkazu ani nie je hľadaný na účely zadržania s cieľom vydania (SIS), –žiadateľ v súčasnosti nie je ani v minulosti nebol vedený ako osoba, ktorá prekročila povolenú dĺžku pobytu alebo jej bol odopretý vstup (systém EES), –v súvislosti so žiadateľom neboli vo vízovom informačnom systéme informácie o zamietnutí žiadosti o vízum (VIS – platilo by to pre štátnych príslušníkov krajín, ktorí boli od vízovej povinnosti oslobodení pred najviac piatimi rokmi, a pre žiadateľov, ktorí majú viac ako jednu štátnu príslušnosť), –žiadateľ a údaje uvedené v žiadosti zodpovedajú informáciám zaznamenaným v databáze Europolu, –sa vykonáva posúdenie rizík s ohľadom na riziká vo vzťahu k neregulárnej migrácii, najmä pokiaľ ide o to, či žiadateľovi bolo po stiahnutí alebo zamietnutí žiadosti o medzinárodnú ochranu (EURODAC) vydané rozhodnutie o návrate alebo príkaz na individuálny odsun, –žiadateľ nemá záznam v registri trestov (ECRIS),

–žiadateľ a/ani jeho cestovný doklad nie sú predmetom zápisu Interpolu (TDAWN). Týmto automatizovaným postupom by sa zároveň zabezpečilo, že žiadateľ nie je uvedený v kontrolnom zozname systému ETIAS a overilo by sa, či žiadateľ neodpovedal kladne na niektorú z doplňujúcich otázok v rámci systému ETIAS. Na posúdenie súboru žiadosti sa budú používať jasne vymedzené pravidlá preverovania v rámci centrálneho systému ETIAS. Tieto pravidlá budú pozostávať z algoritmu, ktorý bude porovnávať údaje zaznamenané v súbore žiadosti v systéme ETIAS a špecifické ukazovatele rizika poukazujúce na identifikované riziká vo vzťahu k neregulárnej migrácii, bezpečnosti alebo verejnému zdraviu. Špecifické ukazovatele rizika stanoví centrálna jednotka ETIAS po konzultácii s preverovacím výborom systému ETIAS (pozri ďalej). Riziká vo vzťahu k neregulárnej migrácii, bezpečnosti alebo verejnému zdraviu sa stanovia na základe: –štatistík systému vstup/výstup, z ktorých vyplýva, že počet osôb, ktoré prekročili povolenú dĺžku pobytu, a počet prípadov odopretia vstupu pre konkrétne skupiny cestujúcich presiahol bežnú mieru, –štatistík systému ETIAS o počte prípadov zamietnutia cestovného povolenia z dôvodu rizika vo vzťahu k neregulárnej migrácii, bezpečnosti alebo verejnému zdraviu spojeného s konkrétnymi skupinami štátnych príslušníkov tretích krajín, –štatistík vygenerovaných systémom vstup/výstup aj systémom ETIAS, z ktorých vyplývajú vzájomné súvislosti medzi informáciami zhromaždenými na základe formulára žiadosti v systéme ETIAS a informáciami o prípadoch prekročení povolenej dĺžky pobytu alebo odopretia vstupu, –informácií poskytnutých členskými štátmi v súvislosti so špecifickými ukazovateľmi rizika vo vzťahu k bezpečnosti alebo hrozbami identifikovanými týmito členskými štátmi, –informácií poskytnutých členskými štátmi, ako aj Európskym centrom pre prevenciu a kontrolu chorôb (ECDC) týkajúcich sa osobitných rizík vo vzťahu k verejnému zdraviu. Tieto pravidlá preverovania a riziká vo vzťahu k neregulárnej migrácii, bezpečnosti alebo verejnému zdraviu budú cielené, primerané a konkrétne. Súbory údajov použité pre tieto pravidlá sa za žiadnych okolností nebudú zakladať na rasovom alebo etnickom pôvode osoby, jej politickom zmýšľaní, náboženskom vyznaní či filozofickom presvedčení, členstve v odborových organizáciách, sexuálnom živote alebo sexuálnej orientácii. Ak sa pri automatizovanom procese nezaznamená pozitívna lustrácia ani žiadny prvok vyžadujúci si ďalšiu analýzu, cestovné povolenie sa automaticky udelí a žiadateľ bude informovaný elektronickou poštou. Takáto kladná odpoveď sa bude týkať prevažnej väčšiny žiadostí (podľa očakávaní viac ako 95 % prípadov) a bude žiadateľovi oznámená v priebehu niekoľkých minút po zaplatení. Ak sa pri automatizovanom procese zaznamená pozitívna lustrácia alebo sa identifikujú prvky vyžadujúce si ďalšiu analýzu, žiadosť sa bude ďalej posudzovať manuálne. Krok 2 (v prípade potreby) – manuálne spracovávanie centrálnou jednotkou ETIAS Ak sa pri automatickom preskúmavaní zaznamená pozitívna lustrácia údajov z iných informačných systémov alebo kontrolného zoznamu systému ETIAS či špecifických ukazovateľov rizika, alebo ak je jeho výsledok nejednoznačný, pretože totožnosť žiadateľa nie je istá, bude nasledovať manuálne preskúmanie centrálnou jednotkou ETIAS. Centrálna jednotka ETIAS skontroluje žiadosť s cieľom vylúčiť akúkoľvek pochybnosť o totožnosti žiadateľa, pričom použije informácie oznámené prostredníctvom automatického procesu. To zasa môže viesť ku kladnému rozhodnutiu o žiadosti, ktoré sa prijme do 12 hodín. Ak sa potvrdí pozitívna lustrácia, žiadosť sa postúpi národnej jednotke ETIAS členského štátu prvého vstupu, ktorý uviedol žiadateľ počas postupu podávania žiadosti. Očakáva sa, že po overení údajov centrálnou jednotkou ETIAS by bolo kladné rozhodnutie vydané v prípade ďalších 3 – 4 % žiadostí. Zostalo by teda 1 – 2 % žiadostí v systéme ETIAS, v súvislosti s ktorými sa zaznamenala pozitívna lustrácia alebo pozitívne lustrácie, ktoré by sa postúpili národným jednotkám ETIAS na manuálne spracovanie a rozhodnutie. Krok 3 (v relevantných prípadoch) – manuálne spracovávanie národnou jednotkou ETIAS členského štátu prvého plánovaného vstupu Ak sa v rámci automatického procesu v centrálnom systéme ETIAS zistí (potvrdí) pozitívna lustrácia v ktorejkoľvek z databáz, v ktorých sa vyhľadáva, alebo s kontrolným zoznamom systému ETIAS a/alebo sa zistí, že žiadateľ zodpovedá pravidlám preverovania, žiadosť sa postúpi národným jednotkám ETIAS. Systém ETIAS automaticky pridelí žiadosť konkrétnemu členskému štátu, ktorým bude členský štát plánovaného prvého vstupu uvedený žiadateľom vo formulári žiadosti. Po postúpení žiadosti zodpovednej národnej jednotke ETIAS bude musieť daná národná jednotka ETIAS posúdiť súbor žiadosti a informovať žiadateľa o prijatom (kladnom alebo zamietavom) rozhodnutí najneskôr do 72 hodín od podania žiadosti. Úlohou zodpovednej národnej jednotky bude posúdiť riziko vo vzťahu k neregulárnej migrácii, bezpečnosti alebo verejnému zdraviu a rozhodnúť o udelení alebo zamietnutí cestovného povolenia.

Ak žiadateľ dostane zamietavé rozhodnutie o svojej žiadosti, bude mať vždy právo odvolať sa. Odvolania sa budú podávať v členskom štáte, ktorý prijal rozhodnutie o žiadosti, a v súlade s vnútroštátnymi právnymi predpismi tohto členského štátu. Okrem toho sa predpokladá osobitný postup v prípadoch spojených s humanitárnymi dôvodmi, dôvodmi národného záujmu alebo medzinárodnými záväzkami, keď národné jednotky ETIAS môžu udeliť cestovné povolenie s obmedzenou územnou a časovou platnosťou. Ak informácie, ktoré cestujúci poskytol vo formulári žiadosti, neumožňujú zodpovednej národnej jednotke ETIAS rozhodnúť o udelení cestovného povolenia alebo jeho zamietnutí, národná jednotka ETIAS môže od žiadateľa požadovať ďalšie informácie a/alebo dokumenty. Požiadavka sa žiadateľovi oznámi elektronickou poštou, pričom sa v nej jasne uvedú chýbajúce informácie a/alebo dokumenty, ktoré je potrebné poskytnúť. Tieto informácie sa budú musieť poskytnúť do siedmich pracovných dní a národná jednotka ETIAS ich bude musieť spracovať najneskôr do 72 hodín od dátumu ich predloženia cestujúcim. Za výnimočných okolností môže byť žiadateľ pozvaný elektronickou poštou na pohovor na konzuláte v krajine jeho pobytu. Pri manuálnom posudzovaní žiadostí, za ktoré sú zodpovedné, môžu národné jednotky ETIAS využívať informácie dostupné vo vnútroštátnych databázach alebo iných decentralizovaných systémoch, ku ktorým majú prístup. V rámci tohto procesu by sa konzultovalo aj so zodpovednými orgánmi iných členských štátov a s Europolom, ktorým by sa poskytol prístup k relevantným doplňujúcim informáciám alebo dokumentom, ak by boli zodpovedné za údaje, ktoré v priebehu krížovej kontroly v iných informačných systémoch viedli k pozitívnej lustrácii. Národná jednotka ETIAS konzultovaného členského štátu by následne do 24 hodín vydala odôvodnené stanovisko, či už kladné alebo záporné, k žiadosti, ktoré by sa zaznamenalo v súbore žiadosti. Ak by jedna alebo viacero konzultovaných národných jednotiek ETIAS poskytla k žiadosti záporné stanovisko, zodpovedný členský štát by cestovné povolenie zamietol. V súvislosti s týmto manuálnym spracovávaním je nevyhnutné, aby príslušné orgány presadzovania práva mali prístup k relevantným a jasne vymedzeným informáciám v systéme ETIAS, ak je to nevyhnutné na účely predchádzania teroristickým trestným činom alebo iným závažným trestným činom, ich odhaľovania a vyšetrovania. Už sa ukázalo, že vďaka prístupu k údajom obsiahnutým vo vízovom informačnom systéme (VIS) na účely presadzovania práva môžu vyšetrovatelia dosiahnuť výrazný pokrok v prípadoch týkajúcich sa terorizmu a obchodovania s ľuďmi alebo drogami. Vízový informačný systém však neobsahuje údaje o štátnych príslušníkoch tretích krajín, ktorí sú oslobodení od vízovej povinnosti. V ére globalizácie trestnej činnosti by mohlo byť potrebné, aby orgány presadzovania práva mali pri konkrétnom vyšetrovaní prístup k informáciám generovaným systémom ETIAS, vďaka čomu môžu získať dôkazy a informácie týkajúce sa osoby, ktorá je podozrivá zo spáchania trestného činu alebo je predpokladanou obeťou trestného činu. Údaje uchovávané v systéme ETIAS môžu byť potrebné aj na identifikáciu páchateľa teroristického trestného činu alebo iných závažných trestných činov, najmä keď je potrebné bezodkladne konať. Prístup k údajom v systéme ETIAS na tieto účely by sa mal poskytovať len na základe odôvodnenej žiadosti príslušných orgánov uvádzajúcej dôvody, pre ktoré je takýto prístup potrebný. Žiadosť by mala byť predtým preskúmaná súdom alebo orgánom poskytujúcim záruky úplnej nezávislosti a nestrannosti. V mimoriadne naliehavých situáciách môže byť pre orgány presadzovania práva zásade dôležité, aby okamžite získali osobné údaje potrebné na zabránenie spáchaniu závažného trestného činu alebo na stíhanie jeho páchateľov. V týchto prípadoch sa čo najskôr po tom, ako sa príslušným orgánom poskytol prístup k osobným údajom zo systému ETIAS, uskutoční preskúmanie týchto údajov. S cieľom zabrániť systematickému vyhľadávaniu v systéme ETIAS zo strany orgánov presadzovania práva bude prístup k údajom uchovávaným v centrálnom systéme ETIAS poskytovaný iba v konkrétnych prípadoch a len keď to bude potrebné na účely predchádzania teroristickým trestným činom alebo iným závažným trestným činom, ich odhaľovania alebo vyšetrovania. Určené orgány a Europol by o prístup do systému ETIAS mali žiadať iba vtedy, keď majú opodstatnené dôvody domnievať sa, že takýto prístup poskytne informácie, ktoré im v podstatnej miere pomôžu pri predchádzaní teroristickým trestným činom alebo iným závažným trestným činom, ich odhaľovaní alebo vyšetrovaní. Určené orgány a Europol by o prístup do systému ETIAS mali žiadať iba vtedy, keď predchádzajúce vyhľadávanie vo všetkých príslušných vnútroštátnych databázach členského štátu a databázach Europolu neprinieslo požadované informácie. Ak sa v dôsledku pozitívnej lustrácie údajov Europolu uskutočňuje manuálne spracovanie žiadosti, národná jednotka ETIAS zodpovedného členského štátu bude v prípadoch, ktoré patria do právomoci Europolu, konzultovať s Europolom. V týchto prípadoch národná jednotka ETIAS daného členského štátu zašle Europolu príslušné údaje zo súboru žiadosti, ako aj pozitívnu lustráciu, resp. pozitívne lustrácie, ktoré sú potrebné na účely konzultácie, a tiež relevantné doplňujúce informácie alebo dokumenty poskytnuté žiadateľom. Europol poskytne odôvodnené stanovisko do 24 hodín. Národná jednotka ETIAS nahrá informácie týkajúce sa konečného rozhodnutia do centrálneho systému. Pri oznamovaní rozhodnutia žiadateľovi bude systém v relevantných prípadoch informovať žiadateľa o tom, ktorý orgán členského štátu je zodpovedný za spracovanie jeho cestovného povolenia a rozhodnutie o ňom. Centrálny systém ETIAS, centrálna jednotka a národná jednotka budú viesť záznamy o všetkých vykonaných operáciách spracovania údajov. Tieto záznamy budú uvádzať dátum a čas, údaje použité na automatizované spracovanie žiadostí a pozitívne lustrácie zistené pri vykonávaní overovania. Rozhodnutie o cestovnom povolení, či už kladné alebo záporné, bude odôvodnené a vysvetlené. Rozhodnutie a zodpovedajúce odôvodnenie zaznamená v konkrétnom súbore žiadosti v systéme ETIAS subjekt, ktorý vydal rozhodnutie. Vo všetkých prípadoch konečné rozhodnutie prijme národná jednotka ETIAS, a to do dvoch týždňov od prijatia žiadosti centrálnym systémom. Odpovede žiadateľom Žiadatelia dostanú e-mail s platným cestovným povolením a číslom povolenia alebo odôvodnenie zamietnutia. Cestovné povolenie bude platné počas piatich rokov (alebo až do dátumu uplynutia platnosti pasu). V prípade zamietnutia cestovného povolenia bude žiadateľ informovaný o tom, ktorý vnútroštátny orgán je zodpovedný za spracovanie jeho cestovného povolenia a rozhodnutie o ňom, ako aj o postupe, ktorý sa má dodržiavať v prípade odvolania. Kontrola zo strany dopravcov Pred nástupom cestujúcich do dopravného prostriedku budú musieť dopravcovia overiť, či štátni príslušníci tretích krajín, ktorí sú oslobodení od vízovej povinnosti, majú platné cestovné povolenie zo systému ETIAS. Mohli by to urobiť prostredníctvom online rozhrania, alebo cez iné mobilné technické riešenia. Ak by cestujúcemu s platným cestovným povolením bol následne odopretý vstup, dopravca by bol naďalej zodpovedný za jeho dopravenie späť do pôvodného miesta nástupu, ale neboli by mu uložené žiadne sankcie. Ak by bolo cestujúcemu, ktorý nemá platné cestovné povolenie, umožnené nastúpiť do dopravného prostriedku a následne by mu bol odopretý vstup, dopravca by bol nielen zodpovedný za jeho dopravenie späť do pôvodného miesta nástupu, ale boli by mu takisto uložené aj sankcie. Príchod na hraničný priechod schengenského priestoru Keď cestujúci príde na hraničný priechod, príslušník pohraničnej stráže v rámci štandardného postupu hraničnej kontroly elektronicky prečíta údaje z cestovného dokladu. Na základe toho sa v súlade s Kódexom schengenských hraníc odošle dopyt do rôznych databáz vrátane dopytu do systému ETIAS, ktorý poskytne informácie o aktuálnom stave cestovného povolenia. Pohraničná stráž nemá pri hraničnej kontrole prístup k samotnému súboru v systéme ETIAS. V prípade neexistencie platného cestovného povolenia bude musieť príslušník pohraničnej stráže odoprieť danej osobe vstup do schengenského priestoru a dokončiť postup hraničnej kontroly zodpovedajúcim spôsobom. Cestujúci, ako aj odopretie vstupu sa podľa nariadenia o systéme vstup/výstup zaevidujú v systéme EES. V prípade existencie platného cestovného povolenia sa postup hraničnej kontroly uskutoční podľa Kódexu schengenských hraníc. Na základe tohto postupu môže byť cestujúcemu povolený vstup do schengenského priestoru alebo mu bude vstup odopretý za podmienok vymedzených v Kódexe schengenských hraníc. Odvolanie alebo zrušenie cestovného povolenia

Udelené cestovné povolenie sa musí zrušiť alebo odvolať hneď, ako sa ukáže, že v čase udelenia neboli splnené podmienky na jeho udelenie, alebo že tieto podmienky už viac nie sú splnené, najmä ak existujú závažné dôvody domnievať sa, že cestovné povolenie bolo získané podvodom. Rozhodnutie o odvolaní cestovného povolenia alebo jeho zrušení v zásade prijmú orgány členského štátu, ktorý disponuje dôkazmi vedúcimi k odvolaniu alebo zrušeniu, alebo národná jednotka ETIAS členského štátu prvého vstupu, ktorý uviedol žiadateľ. Najmä v prípade vytvorenia nového zápisu v SIS na účely odopretia vstupu bude SIS informovať centrálny systém ETIAS, ktorý následne overí, či tento nový zápis zodpovedá platnému cestovnému povoleniu. Ak je to tak, členský štát, ktorý zápis vytvoril, bude okamžite informovaný a bude musieť pristúpiť k zrušeniu cestovného povolenia. Úloha Europolu Europol prispieva k pridanej hodnote, ktorú systém ETIAS prinesie z hľadiska vnútornej bezpečnosti EÚ. To odráža úlohu Europolu ako informačného uzla EÚ a hlavného nástroja spolupráce v oblasti bezpečnosti v posilnenom regulačnom rámci. Údaje, ktoré žiadatelia poskytnú na účely povolenia zo systému ETIAS, sa podrobia krížovej kontrole s údajmi uchovávanými Europolom týkajúcimi sa osôb, ktoré sú podozrivé zo spáchania trestného činu alebo z účasti na ňom, osôb, ktoré boli odsúdené za takýto trestný čin, alebo v súvislosti s ktorými existujú konkrétne skutočnosti alebo opodstatnené dôvody domnievať sa, že spáchajú takýto trestný čin. Europol má jedinečnú možnosť skombinovať informácie, ktoré nie sú dostupné jednotlivým členským štátom ani v iných databázach EÚ. Z tohto dôvodu bude Europol prostredníctvom svojej účasti v preverovacom výbore systému ETIAS zapojený do vymedzovania pravidiel preverovania systému ETIAS. Bude tiež spravovať kontrolný zoznam systému ETIAS v rámci údajov Europolu. Národné jednotky ETIAS môžu okrem toho konzultovať s Europolom v nadväznosti na pozitívnu lustráciu, ku ktorej došlo počas automatizovaného spracovávania v systéme ETIAS v prípadoch, ktoré patria do právomoci Europolu. Vďaka tomu budú môcť národné jednotky ETIAS využiť pri posudzovaní žiadosti o cestovné povolenie podanej osobou, ktorý by mohla predstavovať bezpečnostné riziko, relevantné informácie, ktoré by mohol k dispozícii Europol. A napokon, Europol môže požiadať o nahliadnutie do údajov uchovávaných v centrálnom systéme ETIAS v konkrétnom prípade, keď podporuje činnosti členských štátov v oblasti predchádzania teroristickým trestným činom alebo iným závažným trestným činom, ktoré patria do právomoci Europolu, ich odhaľovania alebo vyšetrovania. Technická infraštruktúra systému ETIAS Systém ETIAS bude poskytovať technickú infraštruktúru umožňujúcu: –žiadateľom zadávať údaje požadované pre každú žiadosť o cestovné povolenie podávanú online, v prípade pochybností s príslušnými pokynmi, –centrálnemu systému ETIAS vytvoriť, aktualizovať a vymazať žiadosť o cestovné povolenie a informácie zhromaždené na spracovanie žiadosti, a to až dovtedy, kým sa neprijme rozhodnutie o udelení alebo zamietnutí povolenia, –centrálnemu systému ETIAS spracovávať osobné údaje žiadateľa na účely vyhľadávania v konkrétnych databázach a získavať informácie v súvislosti so žiadateľom, ktoré obsahujú, na účely posúdenia žiadosti, –príslušníkom pohraničnej stráže zistiť stav cestovného povolenia žiadateľa z ktoréhokoľvek hraničného priechodu na schengenských hraniciach pomocou načítania údajov zo strojovo čitateľnej zóny cestovného dokladu alebo čísla žiadosti, –dopravcom zistiť stav cestovného povolenia len s použitím údajov zo strojovo čitateľnej zóny cestovného dokladu alebo čísla žiadosti, –zamestnancom centrálnej jednotky ETIAS a národných jednotiek ETIAS riadiť proces vybavovania žiadostí vrátane výmen s ostatnými príslušnými orgánmi členských štátov a zasielať oznámenia žiadateľom, –centrálnej jednotke ETIAS, ako aj personálu a príslušným orgánom v národných jednotkách ETIAS zostavovať štatistiky s použitím anonymizovaných údajov, bez toho, aby bolo možné identifikovať jednotlivcov zúžením štatistiky na veľmi malú skupinu. Technická infraštruktúra systému ETIAS musí poskytovať orgánom pohraničnej kontroly a dopravcom poskytovať včasné odpovede 24 hodín denne 7 dní v týždni a jej dostupnosť musí byť 99,9 %. Informačný systém ETIAS musí takisto zabezpečovať mechanizmy ochrany s najvyšším stupňom zabezpečenia proti neoprávnenému vniknutiu, prístupu k údajom zo strany neoprávnených osôb alebo ich vyzradeniu neoprávneným osobám, poškodeniu a strate integrity údajov. Súlad s touto požiadavkou bude zabezpečený prijatím bezpečnostného plánu ako vykonávacieho opatrenia. Obdobie uchovávania údajov Vo všeobecnosti platí, že údaje zo žiadosti v systéme ETIAS sa budú uchovávať päť rokov po poslednom použití cestovného povolenia alebo od posledného rozhodnutia o zamietnutí, odvolaní alebo zrušení cestovného povolenia. Toto obdobie uchovávania zodpovedá obdobiu uchovávania záznamu v systéme vstup/výstup, v rámci ktorého sa povolenie na vstup udelilo na základe cestovného povolenia zo systému ETIAS. Touto synchronizáciou období uchovávania sa zabezpečuje, že záznam o vstupe aj súvisiace cestovné povolenie sa budú uchovávať rovnako dlho, a zároveň je ďalším prvkom interoperability medzi systémom ETIAS a systémom vstup/výstup. Táto synchronizácia období uchovávania údajov je potrebná na to, aby príslušné orgány mohli vykonávať nevyhnutnú analýzu rizík požadovanú Kódexom schengenských hraníc a systémom ETIAS. Vďaka obdobiu uchovávania údajov sa tiež zníži frekvencia opakovaného podávania žiadostí, čo bude prínosné pre všetkých cestujúcich. Po tomto období sa súbor žiadosti v systéme ETIAS automaticky a úplne vymaže. Interoperabilita a spoločné využívanie zdrojov so systémom vstup/výstup V navrhovanom nariadení sa uplatňuje všeobecná zásada, že systém ETIAS je postavený na interoperabilite informačných systémov, v ktorých bude vyhľadávať (vstup/výstup, SIS, VIS, údaje Europolu, Eurodac a ECRIS) a opätovnom využití komponentov vyvinutých pre tieto informačné systémy, najmä pre systém vstup/výstup. Vďaka tomuto prístupu sa pri zriaďovaní a prevádzke systému ETIAS dosiahnu značné úspory nákladov.

Systémy ETIAS a EES by mali spoločné úložisko osobných údajov štátnych príslušníkov tretích krajín, pričom doplňujúce údaje zo žiadosti podanej v systéme ETIAS (napr. informácie o pobyte, odpovede na doplňujúce otázky, IP adresa) a záznamy o vstupe/výstupe zo systému EES by sa uchovávali samostatne, ale boli by s týmto zdieľaným a jednotným identifikačným súborom prepojené. Tento prístup je v plnom súlade so stratégiou interoperability navrhnutou v oznámení o silnejších a inteligentnejších systémoch pre hranice a bezpečnosť zo 6. apríla 2016 a bude zahŕňať všetky primerané záruky ochrany údajov. Spoločne alebo opätovne využívať sa budú tieto komponenty systému vstup/výstup: –rozsiahla počítačová sieť (realizovaná ako virtuálna sieť a v súčasnosti nazývaná Testa-ng, ktorá prepája vnútroštátne domény členských štátov s centrálnou doménou) má dostatočnú kapacitu na prenos komunikácie medzi vnútroštátnymi infraštruktúrami a centrálnym systémom ETIAS, –jednotné národné rozhranie, ktoré je generickým systémom vyvinutým a zavedeným agentúrou eu-LISA na účely poskytovania súboru služieb komunikácie medzi vnútroštátnymi infraštruktúrami hraničnej kontroly a centrálnym systémom, sa použije aj na spracovávanie správ zo systému ETIAS, –technické prostriedky, ktoré dopravcom umožnia zadávať v systéme ETIAS dopyty na stav cestovného povolenia štátnych príslušníkov tretích krajín oslobodených od vízovej povinnosti, ktorí cestujú do schengenského priestoru, budú využívať rovnakú službu, ako je služba poskytovaná pre systém vstup/výstup, –technické prostriedky, ktoré umožnia žiadateľom zadávať žiadosti do systému ETIAS (realizované v podobe webového rozhrania a mobilnej platformy) budú takisto využívať infraštruktúru zavedenú v rámci systému vstup/výstup, aby cestujúci mohli zistiť zostávajúci čas trvania povoleného pobytu. Náklady na fázu vývoja a fázu prevádzky Odhadované náklady na vývoj systému ETIAS sa pohybujú vo výške 212,1 milióna EUR a priemerné náklady na ročnú prevádzku vo výške 85 miliónov EUR. Systém ETIAS by bol finančne sebestačný, keďže ročné náklady na prevádzku sa pokryjú výnosmi z poplatkov. Existujúce ustanovenia v oblasti návrhu Nariadenie Európskeho parlamentu a Rady (EÚ) 2016/399 z 9. marca 2016, ktorým sa ustanovuje kódex Únie o pravidlách upravujúcich pohyb osôb cez hranice (Kódex schengenských hraníc). Nariadenie Európskeho parlamentu a Rady (ES) č. 767/2008 o vízovom informačnom systéme (VIS) a výmene údajov o krátkodobých vízach medzi členskými štátmi (nariadenie o VIS) Nariadenie Európskeho parlamentu a Rady (ES) č. 810/2009, ktorým sa ustanovuje vízový kódex Spoločenstva. Nariadenie Európskeho parlamentu a Rady (ES) č. 1987/2006 z 20. decembra 2006 o zriadení, prevádzke a využívaní Schengenského informačného systému druhej generácie (SIS II). Návrh nariadenia Európskeho parlamentu a Rady, ktorým sa zriaďuje systém vstup/výstup (EES) na zaznamenávanie údajov o vstupe a výstupe a odopretí vstupu v prípade štátnych príslušníkov tretích krajín prekračujúcich vonkajšie hranice členských štátov Európskej únie a ktorým sa stanovujú podmienky prístupu do systému vstup/výstup na účely presadzovania práva a ktorým sa mení nariadenie (ES) č. 767/2008 a nariadenie (EÚ) č. 1077/2011, COM(2016) 194 final. Nariadenie Európskeho parlamentu a Rady (EÚ) č. 603/2013 z 26. júna 2013 o zriadení systému Eurodac na porovnávanie odtlačkov prstov pre účinné uplatňovanie nariadenia (EÚ) č. 604/2013, ktorým sa ustanovujú kritériá a mechanizmy na určenie členského štátu zodpovedného za posúdenie žiadosti o medzinárodnú ochranu podanej štátnym príslušníkom tretej krajiny alebo osobou bez štátnej príslušnosti v jednom z členských štátov, a o žiadostiach orgánov členských štátov na presadzovanie práva a Europolu o porovnanie s údajmi v systéme Eurodac na účely presadzovania práva a o zmene nariadenia (EÚ) č. 1077/2011, ktorým sa zriaďuje Európska agentúra na prevádzkové riadenie rozsiahlych informačných systémov v priestore slobody, bezpečnosti a spravodlivosti. Návrh smernice Európskeho parlamentu a Rady, ktorou sa mení rámcové rozhodnutie Rady 2009/315/SVV, pokiaľ ide o výmenu informácií o štátnych príslušníkoch tretích krajín a pokiaľ ide o Európsky informačný systém registrov trestov (ECRIS), a ktorou sa nahrádza rozhodnutie Rady 2009/316/SVV. Nariadenie Európskeho parlamentu a Rady (EÚ) č. 1077/2011, ktorým sa zriaďuje Európska agentúra na prevádzkové riadenie rozsiahlych informačných systémov v priestore slobody, bezpečnosti a spravodlivosti Nariadenie Európskeho parlamentu a Rady (EÚ) 2016/1624 zo 14. septembra 2016 o európskej pohraničnej a pobrežnej stráži, ktorým sa mení nariadenie Európskeho parlamentu a Rady (EÚ) 2016/399 a ktorým sa zrušuje nariadenie Európskeho parlamentu a Rady (ES) č. 863/2007, nariadenie Rady (ES) č. 2007/2004 a rozhodnutie Rady 2005/267/ES. Nariadenie Európskeho parlamentu a Rady (EÚ) č. 515/2014 zo 16. apríla 2014, ktorým sa ako súčasť Fondu pre vnútornú bezpečnosť zriaďuje nástroj pre finančnú podporu v oblasti vonkajších hraníc a víz a ktorým sa zrušuje rozhodnutie č. 574/2007/ES. Nariadenie Európskeho parlamentu a Rady (EÚ) 2016/794 z 11. mája 2016 o Agentúre Európskej únie pre spoluprácu v oblasti presadzovania práva (Europol), ktorým sa nahrádzajú a zrušujú rozhodnutia Rady 2009/371/SVV, 2009/934/SVV, 2009/935/SVV, 2009/936/SVV a 2009/968/SVV.

2.KONZULTÁCIE SO ZAINTERESOVANÝMI STRANAMI A POSÚDENIE VPLYVU Konzultácie so zainteresovanými stranami Návrh o zriadení systému ETIAS sa vypracoval na základe štúdie uskutočniteľnosti. Komisia v rámci tejto štúdie zhromaždila stanoviská expertov z členských štátov k hraničným kontrolám a bezpečnosti. Hlavné prvky návrhu o zriadení systému ETIAS sa okrem toho prediskutovali v rámci skupiny expertov na vysokej úrovni pre interoperabilitu, ktorá bola zriadená v nadväznosti na oznámenie o silnejších a inteligentnejších hraniciach zo 6. apríla 2016. Konzultácie sa uskutočnili aj so zástupcami leteckých, námorných a železničných dopravcov, ako aj so zástupcami členských štátov EÚ s vonkajšími pozemnými hranicami. V rámci štúdie uskutočniteľnosti sa viedli aj konzultácie s Agentúrou pre základné práva. Posúdenie vplyvu Právny návrh na zriadenie systému ETIAS je založený na výsledkoch štúdie uskutočniteľnosti, ktorá sa realizovala od júna do októbra 2016. 3.PRÁVNE PRVKY NÁVRHU Zhrnutie navrhovaných opatrení V legislatívnom návrhu sú vymedzené účely, funkcie a úlohy týkajúce sa systému ETIAS. V návrhu sa udeľuje mandát európskej pobrežnej a pohraničnej stráži na vytvorenie a riadenie centrálnej jednotky ETIAS. Okrem toho sa Európskej agentúre na prevádzkové riadenie rozsiahlych informačných systémov v priestore slobody, bezpečnosti a spravodlivosti (eu-LISA) udeľuje mandát na vyvinutie systému a zabezpečenie jeho prevádzkového riadenia z technickej stránky. Aj Europol získava významnú úlohu v súvislosti so zabezpečením dosahovania cieľov systému ETIAS v oblasti bezpečnosti. Tento návrh preto obsahuje následné zmeny nariadenia (EÚ) 2016/399, nariadenia (EÚ) 2016/1624, nariadenia (EÚ) č. 1077/2011 a nariadenia (EÚ) 2016/794. Následné zmeny nariadení týkajúcich sa systémov EÚ, v ktorých bude systém ETIAS vyhľadávať, budú predmetom samostatných návrhov Komisie. V tomto legislatívnom návrhu sa stanovujú prvky systému ETIAS. Technické a prevádzkové podrobnosti sa dohodnú v neskoršej fáze, v rámci vykonávacích rozhodnutí, pomocou ktorých Komisia prijme ďalšie opatrenia a pravidlá týkajúce sa: –vytvorenia a celkového návrhu interoperability, –špecifikácií a podmienok webového sídla, –zaznamenávania údajov, –vymedzenia špecifických kategórií údajov, –prístupu k údajom, –určenia informačných systémov, v ktorých sa bude vyhľadávať, –vymedzenia pravidiel preverovania, –zmien, vymazania a predčasného vymazania údajov, –uchovávania záznamov a prístupu k záznamom,

–požiadaviek na výkonnosť, vrátane minimálnych špecifikácií pre technické zariadenia. Právny základ V tomto návrhu sa ako právny základ tohto nariadenia používa článok 77 ods. 2 písm. b) a d) Zmluvy o fungovaní Európskej únie. Článok 77 ods. 2 písm. b) a d) je vhodným právnym základom pre bližšie určenie opatrení vzťahujúcich sa na prekračovanie vonkajších hraníc členských štátov, vytvorenie noriem a postupov, ktoré budú členské štáty dodržiavať pri kontrole osôb na týchto hraniciach a bližšie určenie opatrení pre postupné vytváranie integrovaného systému riadenia vonkajších hraníc. Návrh okrem toho vychádza z článku 87 ods. 2 písm. a) ako právneho základu na umožnenie prístupu na účely presadzovania práva za prísnych podmienok. Tento dodatočný právny základ pre prístup na účely presadzovania práva zahŕňa rovnaký riadny legislatívny postup, ako sa uplatňuje podľa článku 77 ods. 2 písm. b) a d). Návrh sa napokon opiera aj o článok 88 ods. 2 písm. a) v takom rozsahu, v akom mení zoznam úloh Europolu. Zásada subsidiarity Navrhovaná iniciatíva patrí do rozsahu pôsobnosti článku 77 ods. 2 písm. b) ZFEÚ, pričom Európska únia má právomoc prijať opatrenia týkajúce sa kontroly osôb a efektívneho monitorovania prekračovania vonkajších hraníc členských štátov. Súčasný rámec EÚ týkajúci sa prekračovania vonkajších hraníc členských štátov neponúka možnosť automatického, koordinovaného a homogénneho predbežného preverovania štátnych príslušníkov tretích krajín oslobodených od vízovej povinnosti. Členské štáty preto nemôžu uplatňovať spoločné schengenské pravidlá harmonizovaným a koordinovaným spôsobom. Ide jednoznačne o cezhraničný problém, keďže štátni príslušníci tretích krajín oslobodení od vízovej povinnosti si môžu slobodne zvoliť miesto prvého vstupu do schengenského priestoru s cieľom vyhnúť sa určitým kontrolám na určitých hraničných priechodoch. Pokiaľ ide o žiadateľov o víza, informácie o štátnych príslušníkoch tretích krajín oslobodených od vízovej povinnosti by mali byť dostupné v záujme zvýšenia účinnosti bezpečnostných a imigračných kontrol osôb, ako aj celkovej kvality riadenia vonkajších hraníc EÚ. Tieto ciele nie je možné uspokojivo dosiahnuť na úrovni členských štátov, ale lepšie ich možno dosiahnuť na úrovni Únie. Zásada proporcionality V článku 5 Zmluvy o Európskej únii sa stanovuje, že opatrenia Únie neprekračujú rámec toho, čo je nevyhnutné na dosiahnutie cieľov zmluvy. Navrhovaná iniciatíva predstavuje ďalší vývoj schengenského acquis s cieľom zaistiť, aby sa spoločné pravidlá na vonkajších hraniciach uplatňovali rovnako vo všetkých členských štátoch, ktoré zrušili kontroly na vnútorných hraniciach. Vytvára sa ňou nástroj, pomocou ktorého bude môcť Európska únia zabezpečiť, aby všetky členské štáty uplatňovali pravidlá posudzovania rizík vo vzťahu k neregulárnej migrácii, bezpečnosti a verejnému zdraviu, ktoré predstavujú štátni príslušníci tretích krajín oslobodení od vízovej povinnosti, rovnako konzistentne ako v prípade štátnych príslušníkov tretích krajín, na ktorých sa vzťahuje vízová povinnosť. Zároveň zabezpečuje, aby orgány presadzovania práva mohli nahliadať do údajov uchovávaných v centrálnom systéme ETIAS, ak je to potrebné v konkrétnom prípade predchádzania teroristickým trestným činom alebo iným závažným trestným činom, ich odhaľovania alebo vyšetrovania. V takomto prípade, keď sa ani po predchádzajúcom vyhľadávaní vo vnútroštátnych databázach a databázach Europolu nepodarilo získať požadované informácie, systém ETIAS ponúka vnútroštátnym orgánom presadzovania práva a Europolu včasný, presný, bezpečný a nákladovo efektívny spôsob vyšetrovania štátnych príslušníkov tretích krajín oslobodených od vízovej povinnosti, ktorí sú podozriví zo spáchania teroristického trestného činu alebo závažného trestného činu alebo sú jeho obeťami. Umožňuje príslušným orgánom nahliadnuť do súboru žiadosti v systéme ETIAS týkajúceho sa štátnych príslušníkov tretích krajín oslobodených od vízovej povinnosti, ktorí sú podozriví zo spáchania takýchto závažných trestných činov alebo sú ich obeťami. Návrh obsahuje všetky náležité záruky týkajúce sa ochrany údajov a je primeraný z hľadiska práva na ochranu osobných údajov. Dodržiava zásadu minimalizácie údajov, obsahuje prísne ustanovenia o zabezpečení údajov a nevyžaduje spracovanie údajov na dlhšie obdobie, než je nevyhnutne potrebné na fungovanie systému a splnenie jeho cieľov. Všetky záruky a mechanizmy potrebné na účinnú ochranu základných práv štátnych príslušníkov tretích krajín sa v plnom rozsahu naplánujú a zrealizujú (pozri oddiel nižšie – Základné práva). Na úrovni EÚ nebudú potrebné žiadne ďalšie postupy ani harmonizácia, aby systém fungoval. Plánované opatrenie je preto primerané v tom, že z hľadiska opatrení na úrovni EÚ nepresahuje rámec toho, čo je nevyhnutné na dosiahnutie vymedzených cieľov. Výber nástroja Navrhované nástroje: nariadenie. Iné prostriedky by neboli vhodné z týchto dôvodov: Na základe predloženého návrhu sa vytvorí centralizovaný systém, prostredníctvom ktorého budú členské štáty vzájomne spolupracovať pri riadení vonkajších hraníc schengenského priestoru, čo si vyžaduje spoločnú štruktúru a spoločné pravidlá činnosti. Stanovia sa v ňom pravidlá kontrol posúdenia rizík neregulárnej migrácie, bezpečnostných rizík a rizík pre verejné zdravie pre štátnych príslušníkov tretích krajín oslobodených od vízovej povinnosti pred príchodom na vonkajšie hranice, ako aj pravidlá prístupu do systému vrátane na účely presadzovania práva, ktoré sú jednotné pre všetky členské štáty. Centrálny systém bude navyše riadiť európska pobrežná a pohraničná stráž. Ako právny nástroj sa preto môže zvoliť iba nariadenie, ktorým sa môžu tieto ciele dosiahnuť v plnej miere. Základné práva

Navrhované nariadenie má vplyv na základné práva, konkrétne právo na dôstojnosť (článok 1 Charty základných práv EÚ); právo na slobodu a bezpečnosť (článok 6 charty), na rešpektovanie súkromného a rodinného života (článok 7 charty), na ochranu osobných údajov (článok 8 charty), právo na azyl (článok 18 charty), ochranu v prípade vysťahovania, vyhostenia alebo extradície (článok 19 charty), právo na nediskrimináciu (článok 21 charty), práva detí (článok 24 charty) a právo na účinný prostriedok nápravy (článok 47 charty). Realizácia systému ETIAS má pozitívny vplyv na legitímny verejný záujem týkajúci sa zabezpečenia vysokej úrovne bezpečnosti. Lepšia a presnejšia identifikácia rizika vo vzťahu k bezpečnosti spojeného so štátnymi príslušníkmi tretích krajín oslobodenými od vízovej povinnosti, ktorí prekračujú vonkajšie hranice schengenského priestoru, prispieva k odhaľovaniu prípadov obchodovania s ľuďmi (najmä v prípade maloletých osôb) a cezhraničnej trestnej činnosti a vo všeobecnosti uľahčuje identifikáciu osôb, ktorých prítomnosť v schengenskom priestore by predstavovala bezpečnostnú hrozbu. Systém ETIAS týmto spôsobom prispieva k zvýšeniu bezpečnosti občanov prítomných v schengenskom priestore a zvýšeniu vnútornej bezpečnosti v EÚ. Systém ETIAS zaručuje nediskriminačný prístup k postupu podávania žiadostí pre všetkých štátnych príslušníkov tretích krajín oslobodených od vízovej povinnosti, pričom zaisťuje, že prijaté rozhodnutia nebudú za žiadnych okolností založené na rasovom alebo etnickom pôvode osoby, jej politickom zmýšľaní, náboženskom vyznaní či filozofickom presvedčení, sexuálnom živote ani sexuálnej orientácii Systém ETIAS poskytuje osobám, ktoré predložili žiadosť, záruky zabezpečenia informácií a účinné prostriedky nápravy. Pokiaľ ide o právo na ochranu osobných údajov, návrh obsahuje všetky primerané záruky týkajúce sa osobných údajov, najmä prístupu k nim, ktorý by mal byť prísne obmedzený len na účely tohto nariadenia. Stanovujú sa v ňom aj práva fyzických osôb na nápravu, najmä právo na súdny prostriedok nápravy, a dozor nezávislých verejných orgánov nad operáciami spracovávania. Obmedzenie obdobia uchovávania údajov uvedené vyššie takisto prispieva k dodržiavaniu ochrany osobných údajov ako základného práva. V návrhu sa stanovuje možnosť nahliadania vnútroštátnych orgánov presadzovania práva a Europolu do centrálneho systému ETIAS v záujme predchádzania teroristickým trestným činom alebo iným závažným trestným činom, ich odhaľovania alebo vyšetrovania. Ako sa stanovuje v článku 52 ods. 1 charty, akékoľvek obmedzenie práva na ochranu osobných údajov musí byť vhodné na dosiahnutie presadzovaného cieľa a nesmie prekračovať rámec toho, čo je nevyhnutné na dosiahnutie tohto cieľa. V článku 8 ods. 2 Európskeho dohovoru o ochrane ľudských práv sa takisto uznáva, že zásah štátneho orgánu do práva osoby na súkromie môže byť odôvodnený, ak je nevyhnutný v záujme národnej bezpečnosti, verejnej bezpečnosti a predchádzania trestnej činnosti tak, ako je tomu v prípade aktuálneho návrhu. Súdny dvor takisto uznal, že boj proti terorizmu a závažnej trestnej činnosti, najmä proti organizovanému zločinu a terorizmu, má pre zaistenie verejnej bezpečnosti prvoradý význam a jeho účinnosť môže vo veľkej miere závisieť od použitia moderných informačných technológií a vyšetrovacích metód, a preto by prístup k osobným údajom poskytnutý na tieto osobitné účely mohol byť odôvodnený, ak sa považuje za nevyhnutný. Z toho dôvodu je návrh v úplnom súlade s Chartou základných práv Európskej únie, pokiaľ ide o právo na ochranu osobných údajov, a je takisto v súlade s článkom 16 ZFEÚ, ktorý každej osobe zaručuje právo na ochranu osobných údajov, ktoré sa jej týkajú. Návrhom sa zabezpečuje prístup do systému ETIAS z dôvodov predchádzania teroristickým trestným činom alebo iným závažným trestným činom, ich odhaľovania alebo vyšetrovania na účely prístupu k údajom, ktoré predložili štátni príslušníci tretích krajín oslobodení od vízovej povinnosti, keď žiadali o cestovné povolenie. Aj keď v systéme VIS existujú podobné údaje o držiteľoch víza alebo žiadateľoch o víza, takéto údaje o štátnych príslušníkoch oslobodených od vízovej povinnosti nie sú k dispozícii v žiadnej inej databáze EÚ. Globalizácia trestnej činnosti súvisí s globalizáciou hospodárstva. Medzinárodné zločinecké organizácie rozvíjajú svoju činnosť aj za hranicami. Trestná činnosť, ako napríklad obchodovanie s ľuďmi, prevádzačstvo alebo pašovanie nelegálneho tovaru zahŕňa početné prekročenia hraníc. Údaje uchovávané v systéme VIS sú dôležitým zdrojom informácií pre vyšetrovanie trestných činov zamerané na štátnych príslušníkov tretích krajín, ktorí sú zapojení do trestnej činnosti, ako vyplýva z čoraz častejšieho používania systému VIS na účely presadzovania práva, ako aj z účinnosti a užitočnosti systému. O štátnych príslušníkoch tretích krajín oslobodených od vízovej povinnosti však takéto informácie momentálne nie sú k dispozícii. Zabezpečením možnosti nahliadnutia do údajov uchovávaných v centrálnom systéme ETIAS na účely predchádzania teroristickým trestným činom alebo iným závažným trestným činom, ich odhaľovania alebo vyšetrovania sa teda odstraňuje medzera v informáciách o štátnych príslušníkoch tretích krajín oslobodených od vízovej povinnosti a v prípade potreby sa vytvára prepojenie s informáciami uchovávanými v súbore žiadosti ETIAS. Keďže cestovné povolenie bude vo všeobecnosti platné päť rokov, vnútroštátne orgány presadzovania práva alebo Europol budú musieť nahliadnuť do údajov uchovávaných v centrálnom systéme ETIAS, keď sa informácie o osobe a teroristickom trestnom čine alebo inom závažnom trestnom čine stanú dostupnými po tom, ako sa tejto osobe udelilo cestovné povolenie. Nahliadnutie do centrálneho systému ETIAS na účely predchádzania teroristickým trestným činom alebo iným závažným trestným činom, ich odhaľovania alebo vyšetrovania predstavuje obmedzenie práva na ochranu osobných údajov. V návrhu sa stanovujú účinné záruky na zmiernenie tohto obmedzenia: –Jasne vymedzený rozsah priestoru, ktorý majú príslušné orgány na vlastné uváženie, ako aj spôsob, akým ho môžu využiť: možnosť nahliadnutia do údajov uchovávaných v centrálnom systéme ETIAS na účely presadzovania práva sa môže poskytnúť len na účely predchádzania teroristickým trestným činom alebo iným závažným trestným činom vymedzeným v rámcovom rozhodnutí Rady 2002/475/SVV o boji proti terorizmu a v rámcovom rozhodnutí Rady 2002/584/SVV o európskom zatykači, na účely odhaľovania alebo vyšetrovania týchto činov, a to len ak je to nevyhnutné v konkrétnom prípade. Tým sa vylučuje prístup do systému ETIAS v prípade trestných činov, ktoré nie sú závažné, ako aj systematické alebo hromadné porovnávanie údajov. –Podložené odôvodnenie žiadostí o prístup na účely presadzovania práva: určené vnútroštátne orgány presadzovania práva a Europol môžu žiadať o nahliadnutie do údajov uchovávaných v centrálnom systéme ETIAS iba vtedy, ak existujú opodstatnené dôvody domnievať sa, že takýto prístup poskytne informácie, ktoré im v podstatnej miere pomôžu pri predchádzaní daným trestným činom, ich odhaľovaní alebo vyšetrovaní. –Nezávislé overovanie pred nahliadnutím do údajov: žiadosti o nahliadnutie do údajov uchovávaných v centrálnom systéme ETIAS v konkrétnom prípade predchádzania teroristickým trestným činom alebo iným závažným trestným činom, ich odhaľovania alebo vyšetrovania podliehajú nezávislému overovaniu s cieľom zistiť, či sú splnené prísne podmienky pre podanie žiadosti o nahliadnutie do údajov uchovávaných v centrálnom systéme ETIAS na účely presadzovania práva. Takéto nezávislé overovania bude vopred vykonávať súd alebo orgán, ktorý poskytuje záruky úplnej nezávislosti a nestrannosti a ktorý nepodlieha nijakému priamemu ani nepriamemu vonkajšiemu vplyvu. –Minimalizácia údajov na obmedzenie rozsahu spracovania na minimum potrebné v súvislosti s príslušnými účelmi: Nie všetky údaje uložené v súbore žiadosti ETIAS budú dostupné na účely predchádzania teroristickým trestným činom alebo iným závažným trestným činom, ich odhaľovania alebo vyšetrovania. Niektoré prvky údajov nebudú dostupné vôbec, vzhľadom na ich obmedzený význam pre vyšetrovanie trestných činov (napr. informácie týkajúce sa vzdelania osôb alebo skutočnosti, či predstavujú riziko vo vzťahu k verejnému zdraviu). Ostatné prvky údajov budú dostupné iba v prípade, že potreba nahliadnutia do takýchto špecifických prvkov údajov bude výslovne odôvodnená v žiadosti o nahliadnutie na účely presadzovania práva a potvrdená nezávislým overovaním (napr. údaje týkajúce sa súčasného zamestnania). –Nahliadnutie do údajov uchovávaných v centrálnom systéme ETIAS ako krajný prostriedok: vnútroštátne orgány presadzovania práva a Europol môžu požiadať o nahliadnutie do údajov uchovávaných v centrálnom systéme ETIAS iba vtedy, ak sa ani po predchádzajúcom vyhľadávaní vo všetkých príslušných vnútroštátnych databázach členských štátov a Europolu nepodarilo získať požadované informácie. 4.VPLYV NA ROZPOČET Na základe štúdie uskutočniteľnosti je súčasný návrh založený na uprednostňovanej možnosti pre systém ETIAS a potrebná suma sa odhaduje na 212,1 mil. EUR, pričom v tejto sume sa zohľadňuje aj prístup na účely presadzovania práva. Finančná podpora pokryje nielen náklady na centrálne komponenty na celé obdobie viacročného finančného rámca (113,4 mil. EUR – na úrovni EÚ, náklady na vývoj aj prevádzkové náklady prostredníctvom nepriameho hospodárenia), ale aj náklady na integráciu existujúcich vnútroštátnych pohraničných infraštruktúr členských štátov do systému ETIAS prostredníctvom jednotných národných rozhraní (NUI) (92,3 mil. EUR – prostredníctvom zdieľaného hospodárenia). Poskytnutie finančnej podpory na náklady jednotlivých členských štátov na integráciu zabezpečí, že problematická hospodárska situácia na vnútroštátnej úrovni neohrozí projekty ani nespôsobí ich zdržanie. Počas fázy vývoja (2018 – 2020) Komisia vynaloží prostriedky v celkovej výške 4,2 mil. EUR (prostredníctvom zdieľaného hospodárenia) na výdavky týkajúce sa prevádzky v členských štátoch. Od roku 2020, keď bude nový systém sprevádzkovaný, by sa na pokrytie budúcich prevádzkových nákladov v členských štátoch mohli použiť zdroje z ich vnútroštátnych programov v rámci Fondu pre vnútornú bezpečnosť (zdieľané hospodárenie). Prevádzka sa však začne až po ukončení súčasného viacročného finančného rámca a ich financovanie by sa teda malo zvážiť počas diskusií o ďalšom viacročnom finančnom rámci. Agentúra eu-LISA aj európska pohraničná a pobrežná stráž budú na vykonávanie svojich nových úloh podľa nariadenia o zriadení systému ETIAS potrebovať ďalšie ľudské a finančné zdroje. V prípade agentúry eu-LISA začne fáza vývoja v roku 2018, zatiaľ čo európska pohraničná a pobrežná stráž bude musieť byť vybavená na zvládnutie prevádzkovej fázy, čo si bude vyžadovať postupné prideľovanie zdrojov od druhej polovice roku 2020. Ako sa stanovuje v oddiele 1 vyššie, systém ETIAS začne od roku 2020 generovať príjmy z poplatkov, ktoré by sa vzhľadom na ich osobitný charakter mali považovať za vonkajšie pripísané príjmy. Podľa súčasných odhadov počtu žiadostí presiahnu príjmy z poplatkov priame náklady na vývoj a prevádzkové náklady systému ETIAS. To zase umožní financovanie súvisiacich výdavkov v oblasti inteligentných hraníc. 5.DOPLŇUJÚCE INFORMÁCIE

Účasť Návrh je založený na schengenskom acquis, keďže sa týka prekračovania vonkajších hraníc. Vzhľadom na rôzne protokoly a dohody s pridruženými krajinami sa preto musia zvážiť tieto dôsledky: Dánsko: v súlade s článkami 1 a 2 Protokolu (č. 22) o postavení Dánska, ktorý je pripojený k Zmluve o Európskej únii (ZEÚ) a Zmluve o fungovaní Európskej únie (ZFEÚ), sa Dánsko nezúčastňuje na prijímaní opatrení Radou podľa hlavy V tretej časti ZFEÚ. Vzhľadom na to, že toto nariadenie je založené na schengenskom acquis, sa Dánsko v súlade s článkom 4 uvedeného protokolu rozhodne do šiestich mesiacov po rozhodnutí Rady o tomto nariadení, či ho bude transponovať do svojho vnútroštátneho práva. Spojené kráľovstvo a Írsko: v súlade s článkami 4 a 5 Protokolu o schengenskom acquis začlenenom do rámca Európskej únie, a s rozhodnutím Rady 2000/365/ES z 29. mája 2000, ktoré sa týka požiadavky Spojeného kráľovstva Veľkej Británie a Severného Írska, a s rozhodnutím Rady 2002/192/ES z 28. februára 2002 o požiadavke Írska zúčastňovať sa na niektorých ustanoveniach schengenského acquis, sa Spojené kráľovstvo a Írsko nezúčastňujú na nariadení (EÚ) 2016/399 (Kódex schengenských hraníc), ani na žiadnom inom spomedzi legislatívnych nástrojov, ktoré sú všeobecne známe ako schengenské acquis, t. j. na legislatívnych nástrojoch organizujúcich a podporujúcich zrušenie kontrol na vnútorných hraniciach a sprievodných opatreniach týkajúcich sa kontrol na vonkajších hraniciach. Toto nariadenie predstavuje vývoj tohto acquis, Spojené kráľovstvo a Írsko sa preto nezúčastňujú na prijatí tohto nariadenia, nie sú ním viazané ani nepodliehajú jeho uplatňovaniu. V súlade s rozsudkom Súdneho dvora vo veci C-482/08, Spojené kráľovstvo/Rada, ECLI:EU:C:2010:631 okolnosť, že právnym základom tohto nariadenia je článok 87 ods. 2 písm. a) a článok 88 ods. 2 písm. a) v spojení s článkom 77 ods. 2 písm. b) a d) ZFEÚ, nemá vplyv na uvedený záver, pretože prístup na účely presadzovania práva je doplnkový k zriadeniu systému ETIAS. Island a Nórsko: uplatňujú sa postupy stanovené v Dohode uzavretej medzi Radou a Islandskou republikou a Nórskym kráľovstvom o pridružení Islandskej republiky a Nórskeho kráľovstva pri vykonávaní, uplatňovaní a rozvoji schengenského acquis, keďže predložený návrh sa zakladá na schengenskom acquis, ako sa uvádza v prílohe A k tejto dohode. Švajčiarsko: toto nariadenie predstavuje vývoj ustanovení schengenského acquis, ako sa stanovuje v Dohode medzi Európskou úniou, Európskym spoločenstvom a Švajčiarskou konfederáciou o pridružení Švajčiarskej konfederácie k vykonávaniu, uplatňovaniu a vývoju schengenského acquis. Lichtenštajnsko: toto nariadenie predstavuje vývoj ustanovení schengenského acquis, ako sa stanovuje v Protokole medzi Európskou úniou, Európskym spoločenstvom, Švajčiarskou konfederáciou a Lichtenštajnským kniežatstvom o pristúpení Lichtenštajnského kniežatstva k Dohode medzi Európskou úniou, Európskym spoločenstvom a Švajčiarskou konfederáciou o pridružení Švajčiarskej konfederácie k vykonávaniu, uplatňovaniu a vývoju schengenského acquis. Chorvátsko, Cyprus, Bulharsko a Rumunsko: toto nariadenie, ktorým sa zriaďuje systém ETIAS, vychádza z podmienok vstupu uvedených v článku 6 nariadenia (EÚ) 2016/399. Pristupujúce členské štáty mali toto ustanovenie uplatňovať pri pristúpení k Európskej únii.



2016/0357 (COD) Návrh NARIADENIE EURÓPSKEHO PARLAMENTU A RADY, ktorým sa zriaďuje európsky systém pre cestovné informácie a povolenia (ETIAS) a ktorým sa menia nariadenia (EÚ) č. 515/2014, (EÚ) 2016/399, (EÚ) 2016/794 a (EÚ) 2016/1624 EURÓPSKY PARLAMENT A RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 77 ods. 2 písm. b) a d), článok 87 ods. 2 písm. a) a článok 88 ods. 2 písm. a), so zreteľom na návrh Európskej komisie, po postúpení návrhu legislatívneho aktu národným parlamentom,

po porade s európskym dozorným úradníkom pre ochranu údajov, so zreteľom na stanovisko Európskeho hospodárskeho a sociálneho výboru, so zreteľom na stanovisko Výboru regiónov, konajúc v súlade s riadnym legislatívnym postupom, keďže: (1)V oznámení Komisie zo 6. apríla 2016 pod názvom „Silnejšie a inteligentnejšie systémy pre hranice a bezpečnosť“ sa uvádza, že EÚ musí posilniť a zlepšiť svoje informačné systémy, dátovú architektúru a výmenu informácií v oblasti riadenia hraníc, presadzovania práva a boja proti terorizmu. Zdôrazňuje sa v ňom potreba zlepšiť interoperabilitu informačných systémov. Dôležité však je, že sa v ňom stanovujú možnosti maximalizácie výhod existujúcich informačných systémov a prípadného vývoja nových a doplnkových systémov na riešenie pretrvávajúcich informačných medzier. (2)V oznámení zo 6. apríla 2016 sa skutočne identifikovalo viacero informačných medzier. Patrí medzi ne aj skutočnosť, že pohraničné orgány na vonkajších hraniciach schengenského priestoru nemajú informácie o cestujúcich oslobodených od vízovej povinnosti, keď títo prekračujú vonkajšie hranice. V oznámení zo 6. apríla 2016 Komisia ohlásila, že začne realizovať štúdiu uskutočniteľnosti v súvislosti so zriadením európskeho systému pre cestovné informácie a povolenia (ETIAS). Pomocou takéhoto automatizovaného systému by sa dalo určiť, či sú štátni príslušníci tretích krajín oslobodení od vízovej povinnosti oprávnení na vstup do schengenského priestoru ešte pred ich cestou a či takáto cesta predstavuje bezpečnostné riziko alebo riziko vo vzťahu k neregulárnej migrácii. (3)V oznámení zo 14. septembra 2016 „Posilnenie bezpečnosti vo svete mobility: lepšia výmena informácií v boji proti terorizmu a lepšie chránené vonkajšie hranice“ Komisia potvrdzuje prioritu zabezpečenia vonkajších hraníc a predstavuje konkrétne iniciatívy na urýchlenie a rozšírenie reakcie EÚ pri ďalšom posilňovaní riadenia vonkajších hraníc. (4)Je potrebné špecifikovať ciele európskeho systému pre cestovné informácie a povolenia (ETIAS), vymedziť jeho technickú štruktúru, vytvoriť centrálnu jednotku ETIAS, národné jednotky ETIAS a preverovací výbor ETIAS, stanoviť pravidlá týkajúce sa prevádzky a používania údajov, ktoré budú žiadatelia zadávať do systému, stanoviť pravidlá týkajúce sa vydávania alebo zamietania cestovných povolení, stanoviť účely, na ktoré sa údaje majú spracovávať, identifikovať orgány oprávnené pristupovať k údajom a zabezpečiť ochranu osobných údajov. (5)Systém ETIAS by sa mal vzťahovať na štátnych príslušníkov tretích krajín, ktorí sú oslobodení od vízovej povinnosti pri prekračovaní vonkajších hraníc. (6)Mal by sa vzťahovať aj na štátnych príslušníkov tretích krajín oslobodených od vízovej povinnosti, ktorí sú rodinnými príslušníkmi občana Únie, na ktorých sa vzťahuje smernica 2004/38/ES, alebo štátnych príslušníkov tretích krajín požívajúcich právo na voľný pohyb v súlade s právom Únie, ktorí nie sú držiteľmi pobytového preukazu podľa smernice 2004/38/ES. Podľa článku 21 ods. 1 Zmluvy o fungovaní Európskej únie má každý občan Únie právo slobodne sa pohybovať a zdržiavať na území členských štátov, pričom podlieha obmedzeniam a podmienkam ustanoveným v zmluvách a v opatreniach prijatých na ich vykonanie. Príslušné obmedzenia a podmienky sú uvedené v smernici 2004/38/ES o práve občanov Únie a ich rodinných príslušníkov voľne sa pohybovať a zdržiavať sa v rámci územia členských štátov. (7)Ako potvrdil Súdny dvor Európskej únie, takíto rodinní príslušníci majú právo vstúpiť na územie členského štátu a získať na tento účel vstupné vízum. Aj rodinní príslušníci oslobodení od vízovej povinnosti by preto mali mať právo získať cestovné povolenie. Členské štáty by mali týmto osobám poskytnúť všetky výhody na získanie potrebného cestovného povolenia, ktoré sa musí udeliť bezplatne. (8)Právo na získanie cestovného povolenia nie je bezpodmienečné a môže sa odoprieť rodinným príslušníkom, ktorí predstavujú riziko pre verejný poriadok, verejnú bezpečnosť alebo verejné zdravie podľa smernice 2004/38/ES. Vzhľadom na tieto okolnosti sa od rodinných príslušníkov môže požadovať poskytnutie osobných údajov týkajúcich sa ich totožnosti a stavu iba v takom rozsahu, aký je potrebný na posúdenie možného bezpečnostného rizika. Posúdenie ich žiadostí o cestovné povolenie by sa preto malo tiež vykonávať výlučne vzhľadom na obavy o bezpečnosť a nie v súvislosti s rizikami migrácie. (9)Pomocou systému ETIAS by sa malo zabezpečiť cestovné povolenie pre štátnych príslušníkov tretích krajín, ktorí sú pri prekračovaní vonkajších hraníc oslobodení od vízovej povinnosti („vízová povinnosť“), na základe ktorého možno určiť, či ich prítomnosť na území členských štátov nepredstavuje riziko vo vzťahu k neregulárnej migrácii, bezpečnosti alebo verejnému zdraviu. Držba platného cestovného povolenia by mala byť novou podmienkou vstupu na územie členských štátov, ale samotná držba cestovného povolenia by nemala zaručovať automatické právo na vstup. (10)Systém ETIAS by mal prispievať k vysokej úrovni bezpečnosti, predchádzaniu neregulárnej migrácii a k ochrane verejného zdravia zabezpečovaním posúdenia návštevníkov pred príchodom na hraničné priechody na vonkajších hraniciach. (11)Systém ETIAS by mal prispievať k zjednodušeniu hraničných kontrol vykonávaných pohraničnou strážou na hraničných priechodoch na vonkajších hraniciach a zabezpečiť koordinované a harmonizované posudzovanie štátnych príslušníkov tretích krajín, na ktorých sa vzťahuje požiadavka cestovného povolenia a ktorí zamýšľajú vstúpiť do schengenského priestoru. Okrem toho by mal umožniť lepšiu informovanosť žiadateľov o ich oprávnenosti na vstup do schengenského priestoru. Systém ETIAS by mal navyše prispievať aj k zjednodušeniu hraničných kontrol prostredníctvom zníženia počtu prípadov odopretia vstupu na vonkajších hraniciach. (12)Systém ETIAS by mal tiež podporiť ciele Schengenského informačného systému (SIS), ktoré sa týkajú zápisov o osobách na účely zadržania alebo odovzdania či vydania, alebo zápisov o nezvestných osobách, osobách hľadaných na účely pomoci pri súdnom konaní a zápisov o osobách na účely diskrétnej alebo špecifickej kontroly. Systém ETIAS by mal na tento účel vykonávať automatizované spracovanie súborov žiadostí prostredníctvom porovnania s príslušnými zápismi v systéme SIS. Toto spracovanie sa vykoná na účely podpory systému SIS. Všetky pozitívne lustrácie vyplývajúce z tohto porovnania by sa preto mali uchovávať v systéme SIS. (13)Systém ETIAS by mal pozostávať z rozsiahleho informačného systému – informačného systému ETIAS – centrálneho tímu – centrálnej jednotky ETIAS – a národných tímov – národných jednotiek ETIAS. (14)Centrálna jednotka ETIAS by mala byť súčasťou Európskej agentúry pre pohraničnú a pobrežnú stráž. Centrálna jednotka ETIAS by mala byť zodpovedná za overovanie žiadostí o cestovné povolenie, ktoré boli pri automatizovanom spracovaní zamietnuté, s cieľom určiť, či osobné údaje žiadateľa nezodpovedajú osobným údajom osoby, v súvislosti s ktorou sa dosiahla pozitívna lustrácia, za pravidlá preverovania, ako aj za vykonávanie pravidelných auditov spracovávania žiadostí. Centrálna jednotka ETIAS by mala pracovať v nepretržitom režime. (15)Každý členský štát by mal vytvoriť národnú jednotku ETIAS, ktorá bude v prvom rade zodpovedná za posudzovanie a rozhodovanie o udelení cestovných povolení. Národné jednotky ETIAS by mali na účely posúdenia žiadostí spolupracovať navzájom a aj s Europolom. Národná jednotka ETIAS by mala pracovať v nepretržitom režime.

(16)Systém ETIAS by mal v záujme plnenia svojich cieľov zabezpečovať možnosť podať elektronickú prihlášku, v ktorej by mali žiadatelia vyplniť vyhlásenia týkajúce sa ich totožnosti, údaje z cestovných dokladov, informácie o pobyte, kontaktné údaje, údaje o vzdelaní a súčasnom povolaní, údaje o postavení rodinného príslušníka občanov EÚ alebo štátnych príslušníkov tretích krajín, ktorí požívajú právo na voľný pohyb a nemajú pobytový preukaz, uviesť, či ide o maloletú osobu, totožnosť zodpovednej osoby a odpovede na súbor doplňujúcich otázok (či žiadateľ trpí nejakou chorobu, ktorá by podľa vymedzenia v Medzinárodných zdravotných predpisoch Svetovej zdravotníckej organizácie mohla prepuknúť do epidémie, alebo inými infekčnými alebo nákazlivými parazitickými chorobami, záznamy v registri trestov, prítomnosť vo vojnových zónach, rozhodnutie o vrátení na hranice/príkaz na opustenie územia). Prístup k údajom o zdravotnom stave žiadateľov by sa mal povoliť iba na účely zistenia, či predstavujú hrozbu pre verejné zdravie. (17)Systém ETIAS by mal prijímať žiadosti podané v mene žiadateľa v takých situáciách, keď samotní cestujúci nie sú z akéhokoľvek dôvodu schopní vytvoriť žiadosť. V takýchto prípadoch by žiadosť mala podať tretia osoba splnomocnená cestujúcim alebo osoba, ktorá je za cestujúceho právne zodpovedná, za predpokladu, že sa totožnosť tejto osoby uvedie v žiadosti. (18)Od všetkých žiadateľov nad 18 rokov by sa mala pri vyplnení žiadosti požadovať úhrada poplatku. Platbu by mala spravovať banka alebo finančný sprostredkovateľ. Údaje potrebné na zabezpečenie elektronickej platby by sa mali poskytnúť iba banke alebo finančnému sprostredkovateľovi, ktorí prevádzkujú finančnú transakciu, a nemali by byť súčasťou údajov systému ETIAS. (19)Väčšina cestovných povolení by sa mala udeliť do niekoľkých minút, ale udelenie menšieho počtu povolení môže trvať až 72 hodín. Vo výnimočných prípadoch, keď sa žiadateľovi odošle žiadosť o poskytnutie doplňujúcich informácií alebo dokumentácie, môže postup trvať až dva týždne. (20)Osobné údaje poskytnuté žiadateľom by sa mali spracovať prostredníctvom systému ETIAS iba s cieľom vopred overiť kritériá oprávnenosti stanovené v nariadení (EÚ) 2016/399 a posúdiť pravdepodobnosť neregulárnej migrácie žiadateľa, či by mohol vstup žiadateľa do Únie predstavovať hrozbu pre bezpečnosť alebo verejné zdravie v Únii. (21)Posúdenie takýchto rizík sa nesmie vykonať bez spracovania osobných údajov uvedených v odôvodnení 16. Každá položka osobných údajov v žiadostiach by sa mala porovnať s údajmi uvedenými v zázname, súbore alebo zápise uvedenom v niektorom informačnom systéme [Schengenský informačný systém (SIS), vízový informačný systém (VIS), údaje Europolu, databáza odcudzených a stratených cestovných dokladov (SLTD), systém vstup/výstup (EES), systém Eurodac, Európsky informačný systém registrov trestov (ECRIS) a/alebo databáza Interpolu obsahujúca cestovné doklady súvisiace s obežníkmi (Interpol TDAWN)] alebo s kontrolnými zoznamami systému ETIAS či špecifickými ukazovateľmi rizika. Kategórie osobných údajov, ktoré by sa mali použiť na porovnanie, by sa mali obmedziť na kategórie údajov uvedených v informačných systémoch, v ktorých sa vyhľadáva, kontrolnom zozname ETIAS alebo špecifických ukazovateľoch rizika. (22)Porovnanie by sa malo vykonávať automaticky. Vždy, keď sa pri takomto porovnávaní odhalí existencia zhody („pozitívna lustrácia“) s akýmikoľvek osobnými údajmi alebo ich kombináciou v žiadostiach a zázname, súbore alebo zápise vo vyššie uvedených informačných systémoch, s osobnými údajmi v kontrolnom zozname ETIAS alebo s ukazovateľmi rizika, žiadosť by mal manuálne spracovať operátor v národnej jednotke ETIAS členského štátu uvedeného ako miesto prvého vstupu. Posúdenie, ktoré vykonala národná jednotka ETIAS, by malo viesť k rozhodnutiu o udelení alebo neudelení cestovného povolenia. (23)Výsledkom automatizovaného spracovania by malo byť vydanie povolenia. Očakáva sa, že v prevažnej väčšine prípadov bude výsledkom automatizovaného spracovania kladná odpoveď. Nijaké zamietnutie cestovného povolenia by nemalo byť založené iba na automatizovanom spracovaní osobných údajov v žiadostiach. Žiadosti, pri ktorých sa dosiahla pozitívna lustrácia, by z tohto dôvodu mal manuálne posudzovať operátor v národnej jednotke ETIAS. (24)Žiadatelia, ktorým sa zamietlo cestovné povolenie, by mali mať právo na odvolanie. Odvolanie by sa malo podávať v členskom štáte, ktorý prijal rozhodnutie o žiadosti, a v súlade s vnútroštátnymi právnymi predpismi tohto členského štátu. (25)Na analýzu súboru žiadosti by sa mali použiť pravidlá preverovania s možnosťou porovnania údajov zaznamenaných v súbore žiadosti centrálneho systému ETIAS a špecifických ukazovateľov rizika, ktoré zodpovedajú predtým zistenému riziku vo vzťahu k bezpečnosti, neregulárnej migrácii alebo verejnému zdraviu. Kritériá použité na vymedzenie špecifických ukazovateľov rizika by sa v žiadnom prípade nemali zakladať na rasovom alebo etnickom pôvode žiadateľa, jeho politickom zmýšľaní, náboženskom vyznaní či filozofickom presvedčení, členstve v odborových organizáciách, sexuálnom živote ani sexuálnej orientácii. (26)Kontrolný zoznam ETIAS by sa mal zostaviť na účely identifikácie prepojení medzi údajmi v súbore žiadosti v systéme ETIAS a informáciami o osobách, ktoré sú podozrivé zo spáchania závažného trestného činu alebo teroristického trestného činu alebo v prípade ktorých existujú konkrétne skutočnosti alebo opodstatnené dôvody domnievať sa, že spáchajú závažný trestný čin alebo teroristický trestný čin. Kontrolný zoznam ETIAS by mal byť súčasťou údajov, ktoré spracováva Europol v súlade s článkom 18 ods. 2 písm. a) nariadenia (EÚ) 2016/794 a koncepciou integrovaného riadenia údajov Europolu, pomocou ktorého sa dané nariadenie vykonáva. Keď členské štáty poskytujú Europolu informácie, mali by byť schopné stanoviť účel alebo účely ich spracovania, vrátane možnosti obmedzenia tohto spracovania na kontrolný zoznam ETIAS. (27)Nepretržitý vznik nových foriem bezpečnostných hrozieb, nové spôsoby neregulárnej migrácie a hrozby pre verejné zdravie si vyžadujú účinné reakcie a je potrebné čeliť im modernými prostriedkami. Keďže tieto prostriedky zahŕňajú spracovanie významného množstva osobných údajov, mali by sa zaviesť náležité záruky na obmedzenie narušenia práva na ochranu súkromného života a práva na ochranu osobných údajov na rozsah potrebný v demokratickej spoločnosti. (28)Osobné údaje v systéme ETIAS by preto mali byť zabezpečené. Prístup k nim by mal byť prísne obmedzený iba pre oprávnených zamestnancov a za nijakých okolností by sa nemali používať na prijatie rozhodnutí na základe akejkoľvek formy diskriminácie. Uložené osobné údaje by mali byť bezpečne uchovávané v zariadeniach agentúry eu-LISA v Únii. (29)Udelené cestovné povolenia by sa mali zrušiť alebo odvolať hneď, keď sa preukáže, že podmienky na ich udelenie neboli alebo už nie sú splnené. Najmä v prípadoch, keď sa vytvorí nový zápis v systéme SIS na účely odopretia vstupu alebo vo vzťahu k nahlásenému stratenému alebo odcudzenému cestovnému dokladu, by mal systém SIS informovať systém ETIAS, ktorý by mal overiť, či takýto nový zápis nezodpovedá platnému cestovnému povoleniu. Ak mu zodpovedá, mala by sa bezodkladne informovať národná jednotka ETIAS členského štátu, ktorý zápis vytvoril, ktorá by mala cestovné povolenie odvolať. Na základe podobného prístupu by sa mali nové prvky zavedené do kontrolného zoznamu ETIAS porovnať so súbormi žiadostí uloženými v systéme ETIAS s cieľom overiť, či nezodpovedajú platnému cestovnému povoleniu. Ak mu zodpovedajú, národná jednotka ETIAS členského štátu prvého vstupu by mala posúdiť pozitívnu lustráciu a v prípade potreby zrušiť cestovné povolenie. Mala by sa zabezpečiť aj možnosť odvolať cestovné povolenie na žiadosť žiadateľa. (30)Ak členský štát vo výnimočných prípadoch považuje za potrebné umožniť štátnemu príslušníkov tretej krajiny vstup na svoje územie z humanitárnych dôvodov, z dôvodov národného záujmu alebo vzhľadom na medzinárodné povinnosti, mal by mať možnosť udeliť cestovné povolenie s obmedzenou územnou a časovou platnosťou. (31)Leteckí a námorní dopravcovia, ako aj dopravcovia prepravujúci skupiny autokarom po pevnine, by mali byť povinní pred vstupom na palubu overiť, či majú cestujúci všetky cestovné doklady potrebné pre vstup na územie členských štátov podľa Schengenského dohovoru. Malo by sa pritom overiť aj to, či sú cestujúci držiteľmi platného cestovného povolenia. Dopravcovia by nemali mať prístup k samotnému súboru v systéme ETIAS. Vďaka bezpečnému prístupu na internet vrátane možnosti využitia mobilných technických riešení by dopravcovia mali mať možnosť uskutočniť toto nahliadnutie pomocou údajov z cestovného dokladu. (32)S cieľom splniť revidované podmienky vstupu by pohraničná stráž mala skontrolovať, či je cestujúci držiteľom platného cestovného povolenia. Počas štandardného postupu hraničnej kontroly by preto pohraničná stráž mala elektronicky načítať údaje z cestovného dokladu. Táto operácia by mala spustiť vyhľadávanie v rôznych databázach, ako sa stanovuje v Kódexe schengenských hraníc, vrátane vyhľadávania v systéme ETIAS, ktoré by malo poskytnúť aktuálny stav cestovného povolenia. Pohraničná stráž by na účely hraničnej kontroly nemala mať prístup k samotnému súboru v systéme ETIAS. Ak neexistuje platné cestovné povolenie, pohraničná stráž by mala odoprieť vstup a náležite dokončiť postup hraničnej kontroly. Ak existuje platné cestovné povolenie, pohraničná stráž by mala prijať rozhodnutie o povolení alebo odopretí vstupu. (33)V rámci boja proti teroristickým trestným činom a iným závažným trestným činom a vzhľadom na globalizáciu zločineckých sietí je nevyhnutné, aby mali orgány presadzovania práva informácie potrebné na účinné plnenie svojich úloh. Už sa ukázalo, že vďaka prístupu k údajom obsiahnutým vo vízovom informačnom systéme (VIS) na účely presadzovania práva môžu vyšetrovatelia dosiahnuť výrazný pokrok v prípadoch týkajúcich sa terorizmu a obchodovania s ľuďmi alebo drogami. Vízový informačný systém neobsahuje údaje o štátnych príslušníkoch tretích krajín oslobodených od vízovej povinnosti. (34)Prístup k informáciám obsiahnutým v systéme ETIAS je potrebný na účely predchádzania teroristickým trestným činom uvedeným v rámcovom rozhodnutí Rady 2002/475/SVV alebo iným závažným trestným činom uvedeným v rámcovom rozhodnutí Rady 2002/584/SVV, ich odhaľovania alebo vyšetrovania. V rámci konkrétneho vyšetrovania a s cieľom získať dôkazy a informácie týkajúce sa osoby podozrivej zo spáchania trestného činu alebo ktorá je obeťou trestného činu, môžu orgány presadzovania práva potrebovať prístup k údajom generovaným systémom ETIAS. Údaje uchovávané v systéme ETIAS môžu byť potrebné aj na identifikáciu páchateľa teroristického trestného činu alebo iných závažných trestných činov, najmä keď je potrebné bezodkladne konať. Prístup do systému ETIAS na účely predchádzania teroristickým trestným činom alebo iným závažným trestným činom, ich odhaľovania alebo vyšetrovania predstavuje zásah do základných práv na rešpektovanie súkromného života jednotlivcov a na ochranu osobných údajov osôb, ktorých osobné údaje sú spracované v systéme ETIAS. Údaje v systéme ETIAS by sa preto mali uchovávať a sprístupňovať príslušným orgánom členských štátov a Európskemu policajnému úradu („Europolu“) za prísnych podmienok stanovených v tomto nariadení, aby bol takýto prístup obmedzený iba na to, čo je nevyhnutne potrebné na predchádzanie teroristickým trestným činom a závažným trestným činom, ich odhaľovanie a vyšetrovanie v súlade s požiadavkami, ktoré sú stanovené predovšetkým v judikatúre Súdneho dvora, najmä vo veci Digital Rights Ireland. (35)Prístup k údajom zo systému ETIAS na účely predchádzania teroristickým trestným činom alebo iným závažným trestným činom, ich odhaľovania alebo vyšetrovania by sa mal udeliť iba na základe odôvodnenej žiadosti príslušných orgánov s uvedením dôvodov pre túto potrebu. Členské štáty by mali zabezpečiť, že všetky takéto žiadosti o prístup k údajom uchovávaným v systéme ETIAS budú najprv preskúmané súdom alebo orgánom, ktorý poskytuje záruky o úplnej nezávislosti a nestrannosti, a ktorý nepodlieha nijakému priamemu ani nepriamemu vonkajšiemu vplyvu. V extrémne naliehavých situáciách však môže byť rozhodujúce, aby príslušné orgány bezodkladne získali osobné údaje potrebné na predídenie spáchaniu závažného trestného činu alebo na stíhanie jeho páchateľov. V takýchto prípadoch by sa malo akceptovať, že preskúmanie osobných údajov získaných zo systému ETIAS sa uskutoční čo najrýchlejšie po tom, ako sa príslušným orgánom povolil prístup k takýmto údajom.

(36)Z tohto dôvodu je potrebné určiť príslušné orgány členských štátov, ktoré sú oprávnené žiadať o takýto prístup na konkrétne účely predchádzania teroristickým trestným činom alebo iným závažným trestným činom, ich odhaľovania alebo vyšetrovania. (37)Národné jednotky ETIAS by mali slúžiť ako centrálny prístupový bod a mali by overovať, či sú v konkrétnom prípade splnené podmienky na vyžiadanie prístupu do centrálneho systému ETIAS. (38)Europol je stredisko na výmenu informácií v Únii a v rámci spolupráce orgánov členských štátov pri vyšetrovaní cezhraničnej trestnej činnosti zohráva významnú úlohu tým, že podporuje predchádzanie trestnej činnosti, jej analyzovanie a vyšetrovanie na úrovni Únie. Europol by preto takisto mal mať v rámci plnenia svojich úloh a v súlade s nariadením (EÚ) 2016/794prístup k centrálnemu systému ETIAS, a to v konkrétnych prípadoch, keď je to potrebné, aby Europol mohol podporovať a posilniť činnosti členských štátov pri predchádzaní teroristickým trestným činom alebo iným závažným trestným činom, ich odhaľovaní alebo vyšetrovaní. (39)S cieľom vylúčiť systematické vyhľadávanie by malo k spracovaniu údajov uchovávaných v centrálnom systéme ETIAS dochádzať iba v osobitných prípadoch a len ak je to nevyhnutné na účely predchádzania teroristickým trestným činom alebo iným závažným trestným činom, ich odhaľovania alebo vyšetrovania. Určené orgány a Europol by o prístup do systému ETIAS mali žiadať iba vtedy, keď majú opodstatnené dôvody domnievať sa, že takýto prístup poskytne informácie, ktoré im v podstatnej miere pomôžu pri predchádzaní teroristickým trestným činom alebo iným závažným trestným činom, ich odhaľovaní alebo vyšetrovaní. Orgány presadzovania práva a Europol by mali požiadať o prístup do systému ETIAS iba vtedy, ak sa ani po predchádzajúcom vyhľadávaní vo všetkých príslušných vnútroštátnych databázach daného členského štátu a Europolu nepodarilo získať požadované informácie. (40)Osobné údaje by sa v systéme ETIAS nemali uchovávať dlhšie, než je nevyhnutné na účely systému. V záujme fungovania systému ETIAS je potrebné uchovávať údaje týkajúce sa žiadateľov počas platnosti cestovného povolenia. S cieľom posúdiť riziká vo vzťahu k bezpečnosti, neregulárnej migrácii a verejnému zdraviu, ktoré predstavujú žiadatelia, je potrebné uchovávať osobné údaje počas piatich rokov od posledného záznamu o žiadateľovi uloženého v systéme vstup/výstup. Systém ETIAS by mal vychádzať z presných predbežných posúdení rizík vo vzťahu k bezpečnosti, verejnému zdraviu a neregulárnej migrácii, najmä prostredníctvom využitia pravidiel preverovania. V záujme vytvorenia spoľahlivého základu pre manuálne posudzovanie rizík zo strany členských štátov a minimalizácie výskytu pozitívnych lustrácií, ktoré nezodpovedajú skutočným rizikám („falošné pozitívne lustrácie“), musia byť pozitívne lustrácie získané na základe pravidiel preverovania založených na štatistických údajoch, ktoré boli vygenerované zo samotných údajov systému ETIAS, reprezentatívne pre dostatočne veľký súbor údajov. Nedá sa to dosiahnuť výlučne na základe údajov uvedených v cestovných povoleniach počas ich platnosti. Obdobie uchovávania by malo začať od posledného záznamu o vstupe žiadateľa uloženého v systéme vstup/výstup, keďže ide o posledné skutočné použitie cestovného povolenia. Päťročné obdobie uchovávania zodpovedá obdobiu uchovávania záznamu v systéme vstup/výstup, pričom povolenie na vstup sa udeľuje na základe údajov zo systému ETIAS o udelení cestovného povolenia alebo odopretí vstupu. Táto synchronizácia období uchovávania zabezpečuje, že záznam o vstupe aj príslušné cestovné povolenie sa uchovajú po rovnaký čas, a predstavuje dodatočný prvok na zabezpečenie budúcej interoperability medzi systémami ETIAS a vstup/výstup. Táto synchronizácia období uchovávania údajov je dôležitá, pretože umožňuje príslušným orgánom vykonávať analýzu rizík, ktorá sa vyžaduje podľa Kódexu schengenských hraníc. Rozhodnutie o zamietnutí, odvolaní alebo zrušení cestovného povolenia môže byť ukazovateľom vyššieho bezpečnostného rizika alebo rizika neregulárnej migrácie, ktoré predstavuje žiadateľ. Po prijatí takéhoto rozhodnutia by sa malo päťročné obdobie uchovávania príslušných údajov začať od dátumu jeho vydania, aby sa v systéme ETIAS mohlo presne zohľadniť prípadné vyššie riziko, ktoré predstavuje žiadateľ. Po uplynutí takéhoto obdobia by sa osobné údaje mali vymazať. (41)Mali by sa stanoviť presné pravidlá, pokiaľ ide o úlohy Agentúry na prevádzkové riadenie rozsiahlych informačných systémov v priestore slobody, bezpečnosti a spravodlivosti (eu-LISA) týkajúce sa návrhu, vývoja a technickej správy informačného systému ETIAS, úlohy Európskej agentúry pre pohraničnú a pobrežnú stráž, úlohy členských štátov a úlohy Europolu. (42)Nariadenie Európskeho parlamentu a Rady (ES) č. 45/2001 sa vzťahuje na činnosti agentúry eu-LISA a Európskej agentúry pre pohraničnú a pobrežnú stráž pri vykonávaní úloh, ktoré im boli zverené v tomto nariadení. (43)[Nariadenie (EÚ) 2016/679] sa vzťahuje na spracovávanie osobných údajov